**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουνίου 2022, ημέρα Τρίτη και ώρα 17.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Βλάχος Γεώργιος, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Δούνια (Νόνη) Παναγιώτα, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Λαμπρούλης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι,

ξεκινά η συνεδρίαση της Επιτροπής μας με θέμα ημερήσιας διάταξης επεξεργασία και εξέταση του σχεδίου νόμου του Υπουργείου Οικονομικών «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».

Προτείνω το νομοσχέδιο να το συζητήσουμε στις εξής επόμενες συνεδριάσεις. Σήμερα ξεκινάμε, έχουμε την συζήτηση επί της αρχής. Αύριο Τετάρτη και ώρα 11:00 θα καλέσουμε τους φορείς. Στη 13:00 να κάνουμε την τρίτη συνεδρίαση επί των άρθρων και την Πέμπτη στις 10:00 να πάμε στην τέταρτη συνεδρίαση.

Το λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Εισηγητής της Πλειοψηφίας):** Ευχαριστώ, κ. Πρόεδρε. Κυρίες και κύριοι συνάδελφοι, μετά την άρση των κεφαλαιακών περιορισμών, την πρόωρη εξόφληση του δανείου προς το Διεθνές Νομισματικό Ταμείο, την προσφάτως ανακοινωθείσα και ήδη δρομολογημένη έξοδο από το καθεστώς ενισχυμένης εποπτείας, στην οποία η χώρα μας εισήλθε το 2018, το σχέδιο νόμου που συζητάμε σήμερα έρχεται να κλείσει ένα ακόμα δύσκολο κεφάλαιο της πολυετούς οικονομικής κρίσης που δοκίμασε τις αντοχές της ελληνικής οικονομίας και κοινωνίας.

Θεσμός ορόσημο αυτής της πολυετούς κρίσης αποτέλεσε αναμφίβολα το Ταμείο Χρηματοπιστωτικής Σταθερότητας, ένας ανεξάρτητος φορέας υπαγόμενος στην Ελληνική Δημοκρατία, ο οποίος θεσπίστηκε το 2010, με κύρια αποστολή του τη διατήρηση της σταθερότητας του Ελληνικού Τραπεζικού Συστήματος.

Μία αποστολή, την οποία οφείλουμε να αναγνωρίσουμε ότι έφερε σε πέρας με επιτυχία αφού για πέντε χρόνια λειτούργησε ως φορέας διάσωσης των ελληνικών τραπεζών παρεμβαίνοντας συνολικά τρεις φορές μέσω της τοποθέτησης κεφαλαίων και την ολοκλήρωση των αυξήσεων μετοχικού κεφαλαίου των τεσσάρων συστημικών ελληνικών τραπεζών, αλλά και της τράπεζας Αττικής, συμβάλλοντας έτσι καθοριστικά στο να αποφευχθούν δραματικές συνέπειες, όπως για παράδειγμα κούρεμα καταθέσεων για τους πολίτες και τις επιχειρήσεις της Ελλάδας. Κάτι το οποίο δυστυχώς συνέβη σε άλλες χώρες της Ευρωζώνης.

Ο θετικός ρόλος του Ταμείου ωστόσο δεν σταματά εδώ. Θα πρέπει να καταγραφεί η συμβολή του σε μία σειρά από άλλους τομείς, όπως για παράδειγμα η καθοδήγηση της πορείας των τραπεζών προς μία μακροπρόθεσμη βιωσιμότητα μέσω της εποπτείας των σχεδίων αναδιάρθρωσής τους. Η τεχνοκρατική υποστήριξη των τραπεζών στην επίλυση του ζητήματος των μη εξυπηρετούμενων δανείων, όπως και η βελτίωση της εταιρικής διακυβέρνησης των τραπεζών. Επιπλέον από το 2021 το Ταμείο Χρηματοπιστωτικής Σταθερότητας λειτουργεί και ως φορέας με επενδυτικά κριτήρια αξιοποιώντας τα κεφάλαια του με σκοπό την αύξηση της αξίας των μετοχών των ελληνικών τραπεζών. Τα όποια έσοδά του αποδίδονται στο Υπουργείο Οικονομικών με σκοπό την αποπληρωμή του δημοσίου χρέους, συμβάλλοντας με αυτόν τον τρόπο στο να εξευρεθεί ένας επιπλέον δημοσιονομικός χώρος για την υλοποίηση των κυβερνητικών προτεραιοτήτων. Οφείλουμε όμως να αναγνωρίσουμε ότι οι οικονομικές συνθήκες που επέβαλαν την ίδρυσή του το 2010 δεν είναι ίδιες με αυτές του 2022 και εγώ θα έλεγα ευτυχώς που δεν είναι. Από το ύψος των 36,9 δισεκατομμυρίων ευρώ που ήταν οι καταθέσεις στις ελληνικές τράπεζες τον Ιούνιο του 2019, σήμερα διαμορφώνονται στα 178,2 δισεκατομμύρια ευρώ το υψηλότερο ύψος από την έναρξη της κρίσης το 2010, δηλαδή περίπου 42 δισεκατομμύρια παραπάνω τα τελευταία τρία χρόνια.

Όσον αφορά τα κόκκινα δάνεια, η σημερινή Κυβέρνηση από τα 75,3 δισεκατομμύρια ευρώ ή το 43,6% του συνόλου των δανείων, το ποσοστό, δηλαδή, που ήταν και στο τέλος του 2014, σήμερα τα κόκκινα δάνεια διαμορφώνονται στα 18,4 δισεκατομμύρια ή στο 12,8% του συνόλου των δανείων.

**ΧΡΗΣΤΟΣ ΣΤΑΙΚΟΥΡΑΣ(Υπουργός Οικονομικών):** Είναι πιο χαμηλά ανακοινώθηκαν σήμερα με τα επίσημα στοιχεία.

**ΙΩΑΝΝΗΣ ΚΕΦΑΛΟΓΙΑΝΝΗΣ (Εισηγητής της Πλειοψηφίας):** Τουλάχιστον με τα προχθεσινά στοιχεία,θα τα πείτε κύριε Υπουργέ. Σίγουρα πάντως στο χαμηλότερο επίπεδο από την έναρξη της κρίσης, ενώ δύο συστημικές τράπεζες ήδη βρίσκονται κάτω από 10%. Με απλά λόγια το ελληνικό τραπεζικό σύστημα βρίσκεται σήμερα στην καλύτερη δυνατή θέση εδώ και πάρα πολλά χρόνια, ένα τραπεζικό σύστημα που ωστόσο πρέπει να κάνει το επόμενο μεγάλο βήμα που δεν είναι άλλο από την ανάκτηση της πλήρους αυτονομίας του. Το βήμα αυτό δεν μπορεί να πραγματοποιηθεί εντός του ευρύτερου θεσμικού πλαισίου ελέγχου των αποφάσεων τραπεζών, που διαμορφώθηκε κατά τη διάρκεια της κρίσης και που ως κύριο ζητούμενο είχε κυριολεκτικά την επιβίωσή του.

Με το υπό συζήτηση σχέδιο νόμου το Ταμείο Χρηματοπιστωτικής Σταθερότητας αναλαμβάνει πλέον μια νέα αποστολή τη σταδιακή πώληση των τραπεζικών μετοχών που κατέχει μέσα στα επόμενα 3.5 χρόνια. Ως εκ τούτου αλλάζει και ρόλο και αρμοδιότητες. Δεν θα λειτουργεί πλέον ως ένας εκ βάση εποπτικός φορέας ελέγχου και έγκρισης των αποφάσεων τραπεζών, αλλά ως ένας μέτοχος που θα έχει λόγο κυρίως στο ζήτημα του εταιρικού μετασχηματισμού των τραπεζικών ιδρυμάτων.

Πρόκειται ωστόσο, θα έλεγα για έναν ιδιότυπο μέτοχο καθώς όσο μειώνεται το ποσοστό του στις τράπεζες τόσο αυξάνουν οι δυνατότητες αυτών για την προσέλκυση επενδύσεων. Επιτυγχάνοντας εν τέλει τον στρατηγικό στόχο της αυτονομίας της λειτουργίας τους. Όλη αυτή η διαδικασία αποεπένδυσης του ταμείου, που θεσμικά προβλέπεται να ολοκληρωθεί το 2025, γίνεται συντεταγμένα και με πολύ συγκεκριμένες προδιαγραφές αλλά, και ασφαλιστικές δικλείδες υλοποίησης. Δικλίδες που θα έχουμε την ευκαιρία να συζητήσουμε διεξοδικά στις επόμενες συνεδριάσεις της επιτροπής μας και βεβαίως, θα ακούσουμε προηγουμένως και τη γνώμη των φορέων. Κύριε Πρόεδρε, δε θα εμβαθύνω περισσότερο στο ζήτημα. Αν και νομίζω, η πρόσφατη ανακοίνωση, την οποία εξέδωσε ο ΣΥΡΙΖΑ για το μπόνους των στελεχών των τραπεζών, θα απαιτούσε κανονικά μία πρώτη απάντηση, θα το κάνω αναλυτικά όταν θα φτάσουμε στα άρθρα του νόμου και θα έχουμε, τη δυνατότητα να το συζητήσουμε. Αυτό όμως, που θα κρατήσω από την ανακοίνωση είναι ότι, η ανάδειξη αυτού του ζητήματος, έστω και κατά τη γνώμη μου, με έναν στρεβλό τρόπο και η απόλυτη σιωπή για τα υπόλοιπα του νομοσχεδίου προϊδεάζει, θέλω να πιστεύω μια επί της αρχής θετική στάση του ΣΥΡΙΖΑ για τη στρατηγική αποεπένδυσης του ΤΧΣ από τις τράπεζες. Μια στρατηγική, την οποία θα πρέπει ρητά να μας πει αν συμφωνεί ή διαφωνεί.

Τώρα σε ότι αφορά το συνεγγυητικό κεφάλαιο, αν υπήρχε μια κοινή διαπίστωση όλοι όσοι έχουν ασχοληθεί με το συγκεκριμένο θέμα νομίζω, θα κατέληγαν ότι δεν είναι άλλη από τον ασαφή και αναχρονιστικό χαρακτήρα των διατάξεων που μέχρι τώρα διέπουν τη λειτουργία του. Διατάξεις που όλοι οι εμπλεκόμενοι φορείς συμφωνούν ότι χρειάζονται επικαιροποίηση ώστε να εναρμονιστούν με το πλαίσιο λειτουργίας της κεφαλαιαγοράς, σε Ευρωπαϊκό και Διεθνές επίπεδο, με έναν και μοναδικό στόχο. Την ύπαρξη ενός αξιόπιστου και αποτελεσματικού μηχανισμού αποζημίωσης των επενδυτών, που θα ενισχύσει το αίσθημα εμπιστοσύνης τους στη χρηματιστηριακή αγορά.

Σε ό τι, αφορά τον Οργανισμό Διαχείρισης Δημοσίου χρέους το γεγονός και μόνο, ότι Οργανισμός αποκτά μια διοικητική και οικονομική αυτοτέλεια, τέτοια που θα του επιτρέψει να ασκήσει ακόμα πιο αποτελεσματικά την αποστολή του, θεωρώ ότι πρέπει να αποτελέσει και το βασικό σημείο συναίνεσης επί των διατάξεων του τρίτου μέρους του νομοσχεδίου. Ο ΟΔΔΗΧ πλέον, περνάει σε μια νέα εποχή, αποκτά δομή με διευθύνσεις και τμήματα και υποδομή με γραμμές άμυνας ενάντια σε λειτουργικούς κινδύνους, δηλαδή, σε λάθη που οφείλονται στο προσωπικό αυτοσχεδιασμό ή ακόμα και στην ανεπάρκεια. Σε αυτή την κατεύθυνση, ενισχύεται και με προσωπικό, το οποίο βάσει των προβλέψεων μπορεί να φτάσει τον αριθμό των 50 υπαλλήλων ενώ προικίζεται πλέον, με μια πλήρη γκάμα αρμοδιοτήτων για διαχειριστικές πράξεις, που αφορούν κάθε πτυχή διαχείρισης του δημοσίου χρέους. Ευρύτερη συναίνεση ελπίζω, πως θα επιτευχθεί αγαπητές και αγαπητοί συνάδελφοι και όσον αφορά κάποιες διατάξεις του τέταρτου μέρους του νομοσχεδίου. Διατάξεις που παρά τη διαφορετική στόχευση τους έχουν ως συνεκτικό ιστό και διακατέχονται από το πνεύμα της προστασίας της κοινωνικής αλληλεγγύης και της ενίσχυσης κοινωνικών ομάδων, επαγγελματικών κλάδων και τοπικών κοινωνιών.

Είτε πρόκειται, για τους εργαζόμενους τον ΕΑΒ, τον γουνοποιητικό κλάδο, την πρόσβαση στην παραλία των ατόμων με αναπηρία, την ολική φοροαπαλλαγή επενδύσεων στην πράσινη οικονομία και ενέργεια, αλλά και στην περίπτωση της Λευκάδας με την παραχώρηση του ακινήτου προς το Υπουργείο Πολιτισμού, για την ανέγερση αρχαιολογικού μουσείου, που αποτελεί ένα διαχρονικό και καθολικό αίτημα της τοπικής κοινωνίας.

Κύριε Πρόεδρε, δεν πρόκειται να επεκταθώ περισσότερο. Ελπίζω ότι το σχέδιο νόμου αυτό, μπορεί να αποτελέσει μία αφορμή για έναν, παραγωγικό διάλογο στην επιτροπή μας και θεωρώ ότι μια σειρά από διατάξεις θα το επαναλάβω για άλλη μια φορά, πραγματικά μπορούν να τύχουν μιας ευρύτερης συναίνεσης από όλες τις πτέρυγες της Βουλής.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Προέδρος της Επιτροπής)** Και εμείς ευχαριστούμε πολύ και Κεφαλογιάννη. Το λόγο έχει ο εισηγητής της μειοψηφίας κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας)** Σας ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι εισερχόμαστε σήμερα στη συζήτηση στην επιτροπή Οικονομικών της Βουλής, για την αναμόρφωση του θεσμικού πλαισίου λειτουργίας, του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, καθώς και τον εκσυγχρονισμό του Οργανισμού Διαχείρισης Δημοσίου Χρέους. Μια συζήτηση, η οποία άπτεται της εν γένει οικονομικής σταθερότητας και συμπεριλαμβάνει και τις ευρύτερες δυνατότητες του τραπεζικού συστήματος, να χαράσσει στρατηγική θέτοντας συγκεκριμένους στόχους απαντώντας στις υπαρκτές προκλήσεις, περιγράφοντας τα στρατηγικά διακυβεύματα και ορίζοντας κεντρικές προτεραιότητες προς όφελος της εθνικής οικονομίας και των συλλογικών αναγκών των πολιτών.

Από την πλευρά του ΣΥΡΙΖΑ - Προοδευτική Συμμαχία το νομοσχέδιο αντιμετωπίζεται κατά το συγκεκριμένο ολιστικό τρόπο και δεν μπορούμε να το εξετάσουμε αποκομμένα από τη γενικότερη οικονομική πραγματικότητα, την οποία και βιώνουν οι πολίτες. Ο βασικός πυλώνας του νομοσχεδίου συνίσταται στην αναμόρφωση του Ταμείου Χρηματοπιστωτικής Σταθερότητας και στον επαναπροσδιορισμό του ρόλου του δημοσίου επί ενός ταμείου, το οποίο ιδρύθηκε υπό τις δημοσιονομικά ασφυκτικές μνημονιακές συνθήκες του 2010. Είναι εύλογη η παράταση της λειτουργίας του έως τις 31 Δεκεμβρίου του 2025, δεδομένης της ανάγκης ύπαρξης μεταβατικής περιόδου ενόψει του διαδόχου σχήματος, αλλά εδώ τίθενται ορισμένα κρίσιμα ερωτήματα.

Τι θα ακολουθήσει την ουσιαστική αποχώρηση του δημοσίου από το Ταμείο Χρηματοπιστωτικής Σταθερότητας;

Πώς θα διασφαλιστεί το δημόσιο συμφέρον εν απουσία του ίδιου του δημοσίου;

Αυτά είναι τα στρατηγικά ερωτήματα, τα οποία πρέπει να απαντηθούν λόγω και των ευρύτερων συνθηκών αστάθειας και έλλειψης ρευστότητας, οι οποίες επηρεάζουν ευθέως την πραγματική οικονομία εν μέσω επιδείνωσης των βασικών μακροοικονομικών δεικτών. Στο πλαίσιο των συνεδριάσεων της Επιτροπής, τις επόμενες ημέρες, θα έχουμε την ευκαιρία να τοποθετηθούμε αναλυτικότερα και εις βάθος.

Επί της παρούσης θα ήθελα να επισημάνω ότι το ταμείο στοχεύει στη διασφάλιση του δημοσίου συμφέροντος αποτελώντας σταθεροποιητικό παράγοντα του Ελληνικού Τραπεζικού Συστήματος. Παρέχοντας κεφαλαιακή ενίσχυση στα πιστωτικά ιδρύματα σε συμμόρφωση με το κανονιστικό πλαίσιο της Ευρωπαϊκής Ένωσης. Αξιολογώντας τα πιστωτικά ιδρύματα και βασικά το βαθμό εναρμόνισής τους με τα σχέδια αναδιάρθρωσής τους. Ασκώντας τα δικαιώματα του μετόχου επί των πιστωτικών ιδρυμάτων, τα οποία έχει ενισχύσει, όπως και τα απορρέοντα δικαιώματα από τη μεταβίβαση σε αυτό των κοινών μετοχών ή συνεταιριστικών μεριδίων πιστωτικών ιδρυμάτων. Ασκώντας τα δικαιώματα ψήφου όπως αυτά απορρέουν από τη συμμετοχή φορέων της Γενικής Κυβέρνησης στο μετοχικό κεφάλαιο πιστωτικών ιδρυμάτων. Διαθέτοντας μέρος ή το σύνολο των χρηματοπιστωτικών μέσων εκδοθέντων από πιστωτικά ιδρύματα, στα οποία συμμετέχει. Συνάπτοντας ή τροποποιώντας συμφωνίες πλαίσιο για τη ρύθμιση των σχέσεων με όλα τα πιστωτικά ιδρύματα τα οποία λαμβάνουν ή έχουν λάβει χρηματοδοτική διευκόλυνση από το Ευρωπαϊκό Ταμείο Χρηματοπιστωτικής Σταθερότητας και τον Ευρωπαϊκό Μηχανισμό Σταθερότητας. Διευκολύνοντας τη διαχείριση των μη εξυπηρετούμενων δανείων των πιστωτικών ιδρυμάτων.

Κατά συνέπεια, όπως καθίσταται αντιληπτό από τους ως άνω άξονες λειτουργίας και δράσης το Ταμείο κατέχει έναν αμιγώς συντονιστικό και να εναρμονιστικό ρόλο μεταξύ του Υπουργείου Οικονομικών, της Τράπεζας της Ελλάδος και των τραπεζικών ιδρυμάτων πάντοτε εντός του ευρωπαϊκού κανονιστικού πλαισίου. Με την αποκατάσταση της χρηματοπιστωτικής σταθερότητας και την ολοκλήρωση των σχεδίων αναδιάρθρωσης το ταμείο εισήλθε στη φάση της αποεπένδυσης, δηλαδή, της πλήρους αποχώρησής του από τη μετοχική σύνθεση των πιστωτικών ιδρυμάτων και την επιστροφή τους σε ιδιωτική μετοχική σύνθεση. Μάλιστα, με το παρόν η εν λόγω προοπτική από αρμοδιότητα μετατρέπεται σε σκοπό του ταμείου.

Όμως, κυρίες και κύριοι της Κυβέρνησης, η ελληνική πολιτεία δεν πρέπει κατά την άποψή σας να διαθέτει ένα συντεταγμένο στρατηγικό σχέδιο για την επόμενη μέρα;

Θα αφεθούν στον αυτόματο πιλότο ή στα ιδιωτικοοικονομικά κριτήρια των τραπεζών κρίσιμα ζητήματα, τα οποία επηρεάζουν την πορεία της ελληνικής κοινωνίας και την εν γένει κοινωνική γαλήνη;

Για παράδειγμα, στο πλέγμα δράσεων του Ταμείου συμπεριλαμβάνεται το άκρως επίκαιρο ζήτημα των μη εξυπηρετούμενων δανείων, τα οποία έχουν πολλαπλασιαστεί και αποτελούν μια βόμβα στα θεμέλια της πραγματικής οικονομίας, αλλά και του κοινωνικού ιστού. Σε πρόσφατο ενδεικτικό δημοσίευμά της η εφημερίδα Handelsblatt αναφέρει στον τίτλο, «Ο παλιός κίνδυνος επιστρέφει, οι ελληνικές τράπεζες απειλούνται με νέα μη εξυπηρετούμενα δάνεια». Τα αίτια εντοπίζονται στις πολλαπλάσιες στη χώρα μας συνέπειες της οικονομικής ύφεσης λόγω πανδημίας, γεωπολιτικών εξελίξεων και ενεργειακής κρίσης. Κατάσταση, η οποία έχει δυσχεράνει έτι περαιτέρω την ούτως η άλλως δεινή θέση χιλιάδων οφειλετών. Προστίθεται, δηλαδή, στην ήδη διαρθρωτικά προβληματική κεφαλαιοποίηση των τραπεζών και στην αναιμική οικονομική ανάπτυξη, όπως η ίδια η έγκυρη γερμανική εφημερίδα υπογραμμίζει, «Τι ωθεί τους διεθνείς αναλυτές να ανησυχούν για το ενεργειακό κόστος στην Ελλάδα και τις συνέπειές του στην πραγματική οικονομία και ιδιαίτερα στα μη εξυπηρετούμενα δάνεια;».

Άραγε, γιατί δεν διατυπώνουν έναν ευρύτερο προβληματισμό για την Ευρωπαϊκή οικονομία και την υπό διαμόρφωση κατάσταση του Ευρωπαϊκού Τραπεζικού Συστήματος. Οι λόγοι είναι μάλλον προφανείς. Σε επίπεδο Ευρωζώνης ο πληθωρισμός ανέρχεται κατά μέσο όρο στο 8,1% ενώ στη χώρα μας το 10,7%. Με ξεκάθαρες τάσεις διεύρυνσης του χάσματος όπως αποδεικνύεται από την πορεία του εν λόγω δείκτη τους τελευταίους μήνες.

Το ενεργειακό κόστος σε πανευρωπαϊκό επίπεδο έχει αυξηθεί κατά 25% με 30% ενώ στη χώρα μας κατά 75% με 80%. Η τιμή της βενζίνης είναι η τρίτη υψηλότερη στην Ευρώπη με τις ανάλογες πολλαπλασιαστικά επιβαρυντικές συνέπειες για τα νοικοκυριά και τις επιχειρήσεις να είναι πασίδηλες. Γιατί οι εν λόγω αναλυτές δεν μεταπείθονται από τις ανακοινώσεις περί μείωσης ύψους 74% σε μόλις ένα χρόνο των μη εξυπηρετούμενων δανείων;

Προφανώς, γιατί γνωρίζουν το ύψος των πραγματικά μη εξυπηρετούμενων δανείων και τον αντίκτυπο που έχει αύξησή τους στον κοινωνικό ιστό και στην πραγματική οικονομία, παρά την τεχνηέντως απόκρυψη του γεγονότος ότι τεράστιος αριθμός αυτών έχει καταλήξει σε ξένα funds.

Το Ταμείο Χρηματοπιστωτικής Σταθερότητας κατέχει κομβική θέση, λοιπόν σε αυτή την εξίσωση, η οποία προτάσσει τη διαφύλαξη του Δημόσιου συμφέροντος και, άρα τα κεντρικά ερωτήματα δεδομένης της σταδιακής αποεπένδυσης είναι: Ποιος θα είναι πλέον ο ρόλος του Δημοσίου στο Ελληνικό Τραπεζικό Σύστημα; Ποιος φορέας θα ήταν κατάλληλος για ένα συντονιστικό και όχι μόνο ρόλο, ο οποίος θα προστάτευε το Δημόσιο συμφέρον;

Στα των τροποποιήσεων τώρα. Η κυβέρνηση ΣΥΡΙΖΑ είχε προτείνει την ύπαρξη ενός Ενιαίου Οργάνου Διοίκησης και την αντιστοίχιση των δικαιωμάτων ψήφου με τις μετοχές. Είναι θετικό το γεγονός, ότι συντελούνται μέσω του παρόντος νομοσχεδίου όμως αυτά αφορούν τη μεταβατική περίοδο έως το 2025 και δεν προσφέρουν απαντήσεις για το στρατηγικό σκέλος, δηλαδή, τη μακρόπνοη προοπτική της διαχείρισης των μη εξυπηρετούμενων δανείων.

Όπως, φυσικά, δεν δίνονται απαντήσεις και για τις υπέρογκες αμοιβές των μελών του Ταμείου, οι οποίες ανέρχονται στα 80.000 - 90.000 ευρώ ετησίως και όπως φαίνεται θα εξακολουθήσουν να καταβάλλονται και άλλωστε γιατί να μειώσει αυτές τις αμοιβές η Κυβέρνηση;

Τη στιγμή που αποφασίζει μάλιστα τη χορήγηση υψηλών μπόνους στους τραπεζίτες με το εισόδημα που προκύπτει από υπεραξία μεταβίβασης κεφαλαίου να φορολογείται με 15%. Τη στιγμή που οι Έλληνες πολίτες έχουν στηρίξει με το υστέρημά τους την κατά 50 δισεκατομμύρια ευρώ αν κεφαλαιοποίηση των τραπεζών. Τη στιγμή που η Νέα Δημοκρατία προκαλεί το κοινό αίσθημα με τη διαρκή αύξηση των δικών της χρεών, τα οποία αγγίζουν πλέον τα 380 εκατομμύρια ευρώ. Τη στιγμή που το κόστος διοίκησης στη ΔΕΗ αυξήθηκε κατά 65%. Το 2021 πολλαπλασιάστηκαν οι διευθυντικές θέσεις και δόθηκαν 5,3 εκατ. ευρώ σε αμοιβές μεγάλο στελεχών μέσα σε μόλις ένα έτος.

Είναι ξεκάθαρη η πολιτική επιλογή σας να ευνοείται σκανδαλωδώς τους ημέτερους εκλεκτούς σας και, επιτέλους πρέπει να λογοδοτήσετε γι’ αυτό στους Ελληνες πολίτες. Προσβάλλεται με βάναυσο τρόπο τα εκατομμύρια των πολιτών που αδυνατούν να βγάλουν το μήνα και τα προηγούμενα χρόνια στήριξαν με τα μειωμένα εισοδήματα τους το τραπεζικό σύστημα.

Αναφορικά τώρα με το Συνεγγυητικό Κεφάλαιο Εξασφάλισης Επενδυτικών Υπηρεσιών τονίζεται ότι η σχετική νομοθετική παρέμβαση αποβλέπει στην εναρμόνιση με την ισχύουσα νομοθεσία του ν.4514/2018, κυρίως σχετικά με το πλαίσιο των προσφερόμενων καλυπτόμενων υπηρεσιών στους επενδυτές και, οι όποιες επενδυτικές υπηρεσίες με τη σειρά τους θα είναι αντικείμενο των πιθανών μελλοντικών αποζημιώσεων τους Συνεγγυητικού. Πρόκειται για παρεμβάσεις, οι οποίες είναι κατά κανόνα τεχνικές.

Όσον αφορά τον Οργανισμό Διαχείρισης Δημοσίου Χρέους πρόκειται και πάλι για διοικητικής φύσεως παρεμβάσεις επί ενός φορέα, ο οποίος διαχειρίζεται και το μαξιλάρι ρευστότητας που επιτρέπει και δίνει τη δυνατότητα στη χώρα μας να δανείζεται φθηνά. Ένα μαξιλάρι, το οποίο παρέδωσε η κυβέρνηση του ΣΥΡΙΖΑ στα 38 δισεκατομμύρια ευρώ και λοιδορήθηκε από όλα τα στελέχη της Νέας Δημοκρατίας το προηγούμενο χρονικό διάστημα μέχρι που το χρησιμοποιήσατε και διαβάζουμε ότι έχει μειωθεί κατά αρκετά δισεκατομμύρια ευρώ το προηγούμενο χρονικό διάστημα.

Ο δείκτης συνεπώς έχει θεσμική ευθύνη διαχείρισης των εν λόγω χρηματικών εγγυήσεων των κόπων των Ελλήνων πολιτών και γι’ αυτό το λόγο απαιτείται ιδιαίτερη προσοχή στον τρόπο μέσω του οποίου προσεγγίζουμε κάθε προσπάθεια εκσυγχρονισμού του. Ιδιαίτερα από μία Κυβέρνηση, η οποία δεν έχει επιδείξει ιδιαίτερη επιμέλεια στη διαφανή διαχείριση των χρημάτων των πολιτών.

Κυρίες και κύριοι συνάδελφοι, όπως επισημάνθηκε στην αρχή, ο ΣΥΡΙΖΑ - Προοδευτική Συμμαχία εντάσσει το υπό συζήτηση νομοσχέδιο στην ευρύτερη πολιτική της κυβέρνησης για το παρόν και το μέλλον της ελληνικής οικονομίας. Ιδίως, η πλήρης αποεπένδυση και η αποχώρηση του δημοσίου από τον τραπεζικό κλάδο, χωρίς καμία μέριμνα για την επόμενη μέρα, χωρίς έστω μια λέξη για τους χιλιάδες δανειολήπτες που βρίσκονται στη μέγγενη των τραπεζών και των ξένων funds, μας ωθεί να καταψηφίσουμε το παρόν νομοσχέδιο. Η επιδείνωση του συνόλου των βασικών δεικτών της ελληνικής οικονομίας υποχρεώνουν την Κυβέρνηση να εξετάσει με προσοχή τις δυνατότητες στήριξης της κοινωνίας και του κόσμου του επιχειρείν.

Πώς μπορεί να υλοποιηθεί μια τέτοια πολιτική δίχως την εποπτική παρουσία της πολιτείας και με την κοινωνία παραδομένη στα πάσης προέλευσης funds. Αυτή τη στιγμή οι πολίτες εμφανίζονται παντελώς ανυπεράσπιστοι μπροστά στη λαίλαπα της οικονομικής κρίσης και προσβλέπουν στην εκπόνηση ενός στρατηγικού σχεδίου από πλευράς της Κυβέρνησης. Ενός σχεδίου μέσω του οποίου οι ακραίες ανατιμήσεις στην αγορά δεν θα θεωρούνται πρόσκαιρο φαινόμενο και δεν θα περιλαμβάνει κάθε είδους ευφάνταστη δικαιολογία ή επικοινωνιακό πυροτέχνημα για την απλή διαχείριση της λαϊκής δυσαρέσκειας. Ενός σχεδίου, το οποίο θα προσφέρει λύσεις και δεν θα προσβάλλει τη νοημοσύνη και την υπόσταση των πολιτών με ευφυολογήματα και προκλητικές αναφορές όπως, να κλείνετε το θερμοσίφωνα, να μην αφήνετε το φως αναμμένο, δεν μειώνουμε τον φόρο στα καύσιμα γιατί θα κερδίσουν όσοι έχουν πόρσε, οι φτωχοί δεν έχουν αυτοκίνητο γι΄ αυτό δεν θα μειώσουμε τους φόρους στα καύσιμα, αν λάβουμε μέτρα μείωσης του ΕΦΠ η χώρα θα επιστρέψει στα μνημόνια και η πρόσφατη τοποθέτηση του κ. Σκυλακάκη, ότι δεν μειώνουμε τον ΕΦΠ γιατί θα ευνοηθούν οι τουρίστες και όχι οι Έλληνες.

Λες και 18 χώρες μέλη της Ευρωπαϊκής Ένωσης που εφήρμοσαν την πρόταση του Αλέξη Τσίπρα από το Σεπτέμβριο του 2021 στη Διεθνή Έκθεση Θεσσαλονίκης για τη μείωση του ειδικού φόρου κατανάλωσης στα καύσιμα, τώρα βρίσκονται σε καθεστώς μνημονίων.

Πρόσφατα δε ακούσαμε και το αμίμητο, «ναι έχουμε τα ακριβότερα καύσιμα στην Ευρώπη αλλά αν αφαιρεθούν οι φόροι είμαστε 12οι». Αυτό θεωρώ ότι είναι άνευ σχολιασμού.

Η απουσία βούλησης να λάβετε ουσιαστικά μέτρα στήριξης της οικονομίας, κόντρα σε ότι πράττουν οι υπόλοιπες ευρωπαϊκές κυβερνήσεις, έχει επιφέρει αυτή τη δυσμενή κατάσταση στην αγορά. Αντί να αλλάξετε πορεία προσαρμόζοντας την πολιτική σας στα δραματικά δεδομένα που επέφερε η στρατηγική σας επιμένετε και απλώς περιγράφετε την κατάσταση σαν απλοί παρατηρητές.

Η απροθυμία λήψης επαρκών μέτρων στήριξης της πραγματικής οικονομίας επηρεάζει ευθέως τους βασικούς μακροοικονομικούς δείκτες. Είναι σαφές για τους περισσότερους εξ ημών αλλά μάλλον δεν είναι σαφές για την Κυβέρνηση ως φαίνεται.

Επί των επιμέρους άρθρων θα τοποθετηθούμε εν συνεχεία στις επόμενες συνεδριάσεις της Επιτροπής.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Σαρακιώτη.

Το λόγο έχει ο Ειδικός Αγορητής του Κινήματος Αλλαγής, ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Εμείς θα επαναλάβουμε αυτό που λέμε μονότονα εδώ και τόσο καιρό ότι αφού τελείωσαν τα μνημόνια δεν έχουμε κανένα λόγο να υπάρχουν μνημονιακοί μηχανισμοί.

Έχουμε πει επανειλημμένα ότι το Ταμείο Χρηματοπιστωτικής Σταθερότητας θα μπορούσε το κεφάλαιό του και την περιουσία του να τα δώσει κατευθείαν στο Υπουργείο Οικονομικών ή σε οποιονδήποτε άλλο κρατικό φορέα και να πάψει αυτή η σχέση. Δεν καταλαβαίνουμε γιατί άλλα τρία χρόνια θα πρέπει να συνεχιστεί αυτή η διαδικασία και μάλιστα, μέσα από μια διατύπωση του άρθρου 3 που ουσιαστικά είναι σαν να είμαστε σε μια μνημονιακή περίοδο, «Το Ταμείο ενεργεί σε συμμόρφωση με τις δεσμεύσεις που απορρέουν από το μνημόνιο συνεννόησης, το σχέδιο του οποίου κυρώθηκε με τον τάδε όπως κάθε φορά επικαιροποιείται και από τη Συμφωνία Δημοσιονομικών Στόχων και Διαρθρωτικών Μεταρρυθμίσεων το σχέδιο, της οποίας κυρώθηκε με το ν.4336 του 2015, όπως κάθε φορά επικαιροποιείται.». Είναι μια πάγια θέση μας που την έχουμε επανειλημμένα διατυπώσει.

Το Ταμείο φτιάχτηκε σε μια δύσκολη πραγματικά συγκυρία. Διαχειρίστηκε την ανακεφαλαιοποίηση των τραπεζών με θετικά και αρνητικά αποτελέσματα. Υπήρχαν απώλειες από τη δημόσια περιουσία και υπάρχει, το επαναλαμβάνω, το πολιτικό ερώτημα γιατί χρειάζεται άλλα τρία χρόνια ζωής. Αυτή είναι η πρώτη παρατήρηση και θέλω λίγο να αναφερθώ πιο ειδικά σ΄ αυτό.

Καταρχήν, κρίσιμο ρόλο στη δραστηριοποίηση επενδύσεων και την ανάπτυξη της ελληνικής οικονομίας μπορεί να διαδραματίσει το λεγόμενο «Υπερταμείο», το οποίο σήμερα κατέχει τόσο τις μετοχές του ΤΧΣ, όσο και των υπολοίπων ΔΕΚΟ, ως απαίτηση σε βάρος της Ελληνικής Κυβέρνησης μετά το δημοψήφισμα τον Ιούλιο του 2015.

Ο χαρακτήρας και οι όροι λειτουργίας του είναι πρωτοφανείς για μία ευρωπαϊκή οικονομία τον 21ο αιώνα. Δείχνει την παθογένεια που εξακολουθεί να χαρακτηρίζει κεντρικές οικονομικές δομές στη χώρα μας, παρά την τυπική λήξη των μνημονίων. Εμείς πιστεύουμε ότι απαιτείται μια αποφασιστική διαδικασία απεμπλοκής από την ιδιοκτησία και τον έλεγχο, όπως είπα στην αρχή, των ξένων πιστωτών τόσο του ΤΧΣ όσο και του Υπερταμείου συνολικά.

Ειδικότερα, για το νομοσχέδιο.

Βασικός στόχος των αλλαγών, που προωθούνται για το Ταμείο Χρηματοπιστωτικής Σταθερότητας (ΤΧΣ) στα 17 πρώτα άρθρα του νομοσχεδίου, είναι η αποεπένδυση του Δημοσίου από τις συστημικές τράπεζες. Προωθείται, δηλαδή, η επιστροφή του ελληνικού τραπεζικού συστήματος σε καθαρά ιδιωτική μετοχική σύνθεση.

Ειδικότερα, χορηγείται σύντομη παράταση της διάρκειας του ΤΧΣ κατά 3 έτη, δηλαδή, έως 31/12/2025 και εισάγεται ρητή πρόβλεψη, ότι η διάθεση των συμμετοχών του Ταμείου στις τράπεζες εντός συγκεκριμένου χρονικού ορίζοντα, που οριοθετείται από τη διάρκειά του, αποτελεί σκοπό του Ταμείου, το οποίο οφείλει να υπηρετήσει.

Παράλληλα, προβλέπονται αλλαγές στον τρόπο λειτουργίας του, αλλά και στην άσκηση των δικαιωμάτων του Ταμείου, ενώ μεταβάλλονται και οι κανόνες για την επιλογή των μελών στα Διοικητικά Συμβούλια των τραπεζών, στις οποίες το ΤΧΣ διαθέτει μετοχικό ποσοστό.

Το πλέον ανησυχητικό για τα συμφέροντα του Δημοσίου, είναι ότι η διάθεση των μετοχών του ΤΧΣ, άρθρου 10, θα γίνεται με βιβλίο προσφορών και όχι με δημόσια προσφορά σε τιμές, που θα προσδιορίζουν ως εύλογες οι εκάστοτε σύμβουλοι ακόμα και κάτω από τις χρηματιστηριακές αξίες ή την τιμή των μετοχών στην οποία αγόρασε το ΤΧΣ.

Αν αυτό συμβεί μιλάμε για ακόμα ένα ξεπούλημα μετοχών ίδιο με εκείνο του 2014, του 2015 και το πρόσφατο 2021, με τη μετατροπή των CoCos, που κατείχε το Ελληνικό Δημόσιο στην Τράπεζα Πειραιώς, όπως προκύπτει από τις οικονομικές καταστάσεις του ΤΧΣ, η μετατροπή αυτή ύψους 2 δισεκατομμυρίων ευρώ, το επαναλαμβανόμενο, το έχουμε πει πολλές φορές, της Τράπεζας Πειραιώς- σε μετοχές στις αρχές Ιανουαρίου του 2021, καταγράφηκε ως ζημία από το ΤΧΣ ύψους 1,3 δισεκατομμυρίων ευρώ.

Τι σημαίνει, λοιπόν, ότι το Ταμείο μπορεί να διαθέσει τις μετοχές του ακόμη κάτω από τις χρηματιστηριακές αξίες ή την τιμή κτήσης των μετοχών;

Προφανώς θα υπάρξουν καινούργιες ζημίες.

Λόγω, λοιπόν, της νέας ζημίας που θα υποστεί το Δημόσιο, το παρόν νομοσχέδιο παρέχει την κάλυψη στα μέλη του Ταμείου, που προβλέπει το 2ο εδάφιο της παρ.1 του άρθρου 405 του Ποινικού Κώδικα, για να μην κινδυνεύσουν να παραπεμφθούν για κακουργηματική απιστία τα μέλη του.

Για εμάς, όμως, η στρατηγική αποεπένδυσης δεν είναι επιτρεπτό να γίνει για άλλη μια φορά εις βάρος του Δημοσίου. Βασικός στόχος θα έπρεπε να είναι η προστασία της αξίας του εναπομείναντος ποσοστού του Δημοσίου στις τράπεζες.

Τα χρήματα, που το Ταμείο έλαβε κατά τη διάρκεια των μνημονίων για τη διάσωση των ελληνικών τραπεζών, ανήλθαν σε 42,16 δισεκατομμύρια ευρώ.

Σύμφωνα με τα πιο πρόσφατα δημοσιευμένα οικονομικά αποτελέσματα του πρώτου εξαμήνου του 2021, το Ταμείο εμφανίζει ζημίες 38,124 δισεκατομμυρίων ευρώ σε σύνολο κεφαλαίων 42,16 δισεκατομμυρίων, τα οποία σχηματίστηκαν σταδιακά με εισφορές κεφαλαίου κατά τη διάρκεια των πακέτων διάσωσης της ελληνικής οικονομίας την περίοδο 2010 - 2015. Με άλλα λόγια, το 90% των κεφαλαίων για τη διάσωση των ελληνικών τραπεζών έχει γίνει «καπνός».

Επομένως, για ποια στρατηγική αποεπένδυση μιλάμε, όταν οι Έλληνες φορολογούμενοι έχουν πληρώσει σχεδόν 40 δισεκατομμύρια για τις τράπεζες; Μιλάμε για ένα ποσό που ισοδυναμεί σχεδόν με το 25% του Α.Ε.Π.. Αυτή την παράμετρο την αφήνουμε απέξω. Τι κάνουν οι τράπεζες σήμερα για την ελληνική οικονομία; Πέτυχε το Ταμείο να δημιουργήσει ένα εύρωστο τραπεζικό σύστημα της χώρας χώρα; Τι θα έλεγε η Έκθεσή της ΔιαΝΕΟσις για την επανεκκίνηση του ελληνικού χρηματοπιστωτικού τομέα; Ότι το τραπεζικό σύστημα θα ήταν συνδιαμορφωτής.

Σύμφωνα με τον ίδιο τον Διοικητή της Τράπεζας της Ελλάδας το κόστος δανεισμού στην Ελλάδα είναι από τα υψηλότερα στην ευρωζώνη τόσο για επιχειρήσεις όσο και για τα νοικοκυριά. Σύμφωνα με τα στοιχεία του ίδιου του Διοικητή οι διαφορές είναι μεγαλύτερες στα σχετικά μικρά επιχειρηματικά δάνεια, τα δάνεια δηλαδή, ποσών κάτω του ενός εκατομμυρίου ευρώ. Το Μάρτιο του 2022 το επιτόκιο των δανείων αυτών στην Ελλάδα ήταν 3,90%, ενώ ο μέσος όρος στη ζώνη του ευρώ ήταν ένα ακόμα 1,68%, δηλαδή 2,22 εκατοστιαίες μονάδες χαμηλότερα.

Επιπλέον, παρά τη σημαντική πρόοδο τα μη εξυπηρετούμενα δάνεια εξακολουθούν να ταλανίζουν τις τράπεζες δώδεκα χρόνια μετά την έναρξη της κρίσης. Σήμερα ανέρχονται στο 13%, ενώ ο ευρωπαϊκός μέσος όρος είναι στο 2%. Δεν πρέπει δε να ξεχνάμε, ότι ακόμη ο μεγαλύτερος όγκος των κόκκινων δανείων που μεταβιβάστηκαν από τις τράπεζες στα funds δεν έχει απαλειφθεί μέσω ανακτήσεων και ρυθμίσεων παραμένουν εντός της οικονομίας αυτά τα χρέη. Στην πραγματικότητα αυτό που έγινε μέσω του «Ηρακλής» είναι απλώς η εξυγίανση των τραπεζικών ισολογισμών. Τίποτα παρά πάνω.

Θέλω να πω, ότι για τα δικαιώματα ψήφου και τα λοιπά στην εταιρική διακυβέρνηση στο δεύτερο μέρος, στην παράγραφο 17, του άρθρου 5, ορίζεται ότι «όλες οι ενέργειες οποιουδήποτε μέλους του Διοικητικού Συμβουλίου παραμένουν έγκυρες παρά τη διαπίστωση ελαττώματος αναφορικά με τον διορισμό, την καταλληλόλητα, τα προσόντα του μέλους.». Τι σημαίνει αυτό; Ποιόν ή ποιους φωτογραφίζει τη συγκεκριμένη διάταξη. Είναι δυνατόν, να θεσμοθετούνται οπισθοδρομικοί διορισμοί μελών σε ένα τόσο σημαντικό οργανισμό; Οφείλετε να δώσετε απαντήσεις για το θέμα με τον πιο ξεκάθαρο τρόπο.

Τώρα είναι φανερό από αυτά που είπα προηγουμένως και μια σειρά από άλλα επιχειρήματα που θα τα συζητήσουμε αύριο στην συζήτηση στα άρθρα. Συμπερασματικά θέλω να διατυπώσω ξανά τη θέση μας για αυτό το σημαντικό μέρος του νομοσχεδίου, όταν ξέσπασε η κρίση χρέους το 2010 και οι ελληνικές τράπεζες έπρεπε να ανακεφαλαιοποιηθούν και να αναδιαρθρωθούν η τεχνογνωσία που κόμισε το Ταμείο ήταν καταλυτική και κάλυψε την απουσία αντίστοιχων μηχανισμών στην ευρωζώνη, έκτοτε σημειώθηκαν κάποια βήματα στην τραπεζική εποπτεία τόσο με τον SSM, όσο και με τις πολιτικές της Ευρωπαϊκής Κεντρικής Τράπεζας.

Σε τέτοιες συνθήκες πρέπει σύντομα να διαμορφωθεί -το είπα στην αρχή- μια στρατηγική εξόδου του ΤΧΣ από τον ρόλο εποπτείας των τραπεζών και η τεχνογνωσία να απορροφηθεί από τους άλλους θεσμούς, που έχουν πλέον καθιερωθεί. Το επενδυτικό χαρτοφυλάκιο μπορεί να διατηρηθεί αυτοτελώς ή να υπαχθεί στο Υπουργείο Οικονομικών και σταδιακά να διατεθεί στην αγορά, όταν οι συνθήκες το επιτρέψουν με όρους πάντα προστασίας του δημοσίου συμφέροντος.

Αντ’ αυτού ο βασικός στόχος της Κυβέρνησης είναι η αποεπένδυση, δηλαδή, η πλήρης ιδιωτικοποίηση με κάθε κόστος και νομίζω ότι εξακολουθείτε να κινείστε στην γνωστή νεοφιλελεύθερη κατεύθυνση, ιδιωτικοποιούμε τα κέρδη και κοινωνικοποιούμε τις ζημιές.

Τώρα σε ό,τι αφορά το δεύτερο μέρος για το Συνεγγυητικό Κεφάλαιο Εξασφάλισης Επενδυτικών Υπηρεσιών, σίγουρα επικαιροποιείται το νομοθετικό πλαίσιο, που αφορά το Συνεγγυητικό κεφάλαιο, που είναι νομικό πρόσωπο ιδιωτικού δικαίου μη κερδοσκοπικού χαρακτήρα. Δεν είμαστε αρνητικοί στην επικαιροποίηση, θα ακούσουμε και τους φορείς και θα τοποθετηθούμε στα συγκεκριμένα άρθρα.

Σε ό,τι αφορά το τρίτο μέρος, όπου ρυθμίζονται θέματα οργάνωσης και λειτουργίας του οργανισμού διαχείρισης δημοσίου χρέους, πρώτον, εμείς δεν θα αντιμετωπίσουμε τις διατάξεις αυτές με τη μικροψυχία που αντιμετώπιζαν τον ν.2628/1998 τόσο η Νέα Δημοκρατία όσο και ο ΣΥΡΙΖΑ.

Δεύτερον, θα ζητήσουμε διευκρινίσεις γιατί χρειάζονται περισσότερες διευθύνσεις και τμήματα και θα καθορίσουμε τη στάση μας στα άρθρα αν αφού κάτι εκσυγχρονίζει και ενισχύει τον ΟΔΔΗΧ κατ’ αρχήν είναι ευπρόσδεκτο για εμάς, δεν είμαστε αρνητικοί.

Και δύο τελευταία σχόλια για τα κίνητρα στις επενδύσεις για τις λοιπές διατάξεις, για την πράσινη οικονομία είχαμε μιλήσει πρώτοι, θα είμαστε θετικοί και έχουμε επιφυλάξεις για τη δυνατότητα του εκκαθαριστή πιστωτικών ιδρυμάτων, να εκταμιεύει ποσά που ενδεχομένως δημιουργούν πρόβλημα με βάση τη σειρά κατάταξης των πιστωτών, π.χ. στους εργαζόμενους, αυτά τα δύο σχόλια θέλω να κάνω για τις λοιπές διατάξεις.

Κλείνοντας, θα ήθελα να πω ότι για μας το πολιτικό βάρος του νομοσχεδίου είναι η επιβίωση των μνημονιακών δεσμεύσεων για τη χώρα και για τα επόμενα τρία χρόνια πολιτικά το θεωρούμε απαράδεκτο, όπως το έχουμε πει επανειλημμένα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα ήθελα, να κάνω μια διευκρίνιση, αν είναι εύκολο, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Σκανδαλίδη. Ναι, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο προβληματισμός που εγείρατε σε μία διάταξη για τις υπό εκκαθάριση τράπεζες αφορά τη διευκόλυνση που δίνουμε έτσι ώστε να μπορούν να αποζημιωθούν και οι εργαζόμενοι σε ένα πιστωτικό ίδρυμα, που είναι υπό εκκαθάριση την ProBank και θα πρέπει να μεταβιβαστούν ποσά από έναν φορέα σε άλλον φορέα.

Επειδή ολοκληρώσαμε, συνεπώς, τη διαδικασία αποζημίωσης του συνόλου των εργαζομένων για την πρώην Αγροτική Τράπεζα, το πρώην Ταχυδρομικό Ταμιευτήριο, έχω τα στοιχεία, 5.516 εργαζόμενοι στην πρώην Αγροτική, 155 στην Πανελλήνια, 2.987 στο Ταχυδρομικό Ταμιευτήριο, 212 στην FPB, υπάρχουν και 1.031 εργαζόμενοι στην Probank και θα έπρεπε να υπάρχει αυτή η ρύθμιση, για να μπορέσουμε να βοηθήσουμε την PQH, έτσι ώστε να μπορέσει να αποζημιώσει στο σύνολο τους και τους εργαζόμενους αυτής της τράπεζας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς σας ευχαριστούμε κύριε Υπουργέ.

Πριν δώσω το λόγο στον Ειδικό Αγορητή του Κ.Κ.Ε., να σας ενημερώσω για τους φορείς που θα καλέσουμε. Πρόκειται για το Ταμείο Χρηματοπιστωτικής Σταθερότητας, την Τράπεζα της Ελλάδος, την Ελληνική Ένωση Τραπεζών, την Επιτροπή Κεφαλαιαγοράς, το Συνεγγυητικό Κεφάλαιο, το Σύνδεσμο Μελών Χρηματιστηρίου Αθηνών, το Σύνδεσμο Εταιρειών Παροχής Επενδυτικών Υπηρεσιών, την Ομοσπονδία Τραπεζοϋπαλληλικών Οργανώσεων Ελλάδος και το Σύλλογο Εφοριακών Αττικής - Κυκλάδων.

Ο Ειδικός Αγορητής του Κ.Κ.Ε., κ. Εμμανουήλ Συντυχάκης έχει το λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.) :** Ευχαριστώ πολύ κύριε Πρόεδρε.

Το συζητούμενο νομοσχέδιο για το νέο πλαίσιο λειτουργίας του Ταμείου Χρηματοπιστωτικής Σταθερότητας, την αναμόρφωση του θεσμικού πλαισίου λειτουργίας του Συνεγγυητικού Κεφαλαίου Εξασφάλισης Επενδυτικών Υπηρεσιών και ο λεγόμενος εκσυγχρονισμός του Οργανισμού Διαχείρισης Δημοσίου Χρέους, κατά την άποψή μας, είναι κατά παραγγελία. Είναι προαπαιτούμενο στο πλαίσιο των κύκλων ενισχυμένης εποπτείας της μεταμνημονιακής αξιολόγησης, που ξεκίνησε με κυβέρνηση ΣΥΡΙΖΑ και συνεχίζεται με την Κυβέρνηση της Νέας Δημοκρατίας. Άρα, λοιπόν, δεν κλείνει το κεφάλαιο της πολυετούς εποπτείας, όπως είπε ο εισηγητής της Νέας Δημοκρατίας και μπαίνουμε στον παράδεισο. Να δεις τι σου έχω για μετά, λέμε εμείς.

Το νομοσχέδιο συνδυάζεται με τη νέα εκταμίευση από τον Ευρωπαϊκό Μηχανισμό Σταθερότητας προς τον Κρατικό Προϋπολογισμό, προκειμένου να προσφερθεί επιπλέον δημοσιονομικός χώρος για τη στήριξη της ανταγωνιστικότητας του κεφαλαίου, για να υπηρετηθεί η στρατηγική της καπιταλιστικής ανάπτυξης. Αυτό προϋποθέτει τρία πράγματα, όσα είναι και τα τρία πρώτα μέρη του σχεδίου νόμου.

Πρώτον, τον επαναπροσδιορισμό του ρόλου του Ταμείου Χρηματοπιστωτικής Σταθερότητας, με διατάξεις στο πρώτο μέρος του σχεδίου νόμου, προκειμένου, όπως η ίδια η Κυβέρνηση λέει, να δημιουργηθεί ένα στέρεο, ευέλικτο, ανταγωνιστικό τραπεζικό σύστημα, το κράτος να το υπηρετεί για να συμβάλλει στη χρηματοδότηση της πράσινης ανάπτυξης της ψηφιακής μετάβασης. Μπίζνες, δηλαδή.

Δεύτερον, την αποτελεσματικότερη λειτουργία του λεγόμενου Συνεγγυητικού Κεφαλαίου Εξασφάλισης Επενδυτικών Υπηρεσιών, με τις διατάξεις του δεύτερου μέρους του σχεδίου νόμου. Μιλάμε για έναν μηχανισμό, που πρέπει για σας, να λειτουργήσει αποτελεσματικότερα για την προστασία των κερδών και της αξιοπιστίας των συνεγγυητικών μελών στην Κεφαλαιαγορά. Δηλαδή, των τραπεζών, των ανωνύμων εταιρειών διαχείρισης αμοιβαίων κεφαλαίων, επενδυτικής διαμεσολάβησης, καθώς επίσης και τους επενδυτές που συναλλάσσονται μέσω των συμμετεχόντων στο Συνεγγυητικό. Και αυτός είναι ένας μηχανισμός. Ένας μηχανισμός που έρχεται να θωρακίσει το μεγάλο κεφάλαιο, να απορροφά καλύτερα τους κραδασμούς και τις επισφάλειες σε συνθήκες καπιταλιστικής κρίσης.

Τρίτον, τον εκσυγχρονισμό του οργανισμού διαχείρισης δημοσίου χρέους, με τις διατάξεις του τρίτου μέρους του σχεδίου νόμου, προκειμένου να προσαρμοστεί στις νέες συνθήκες. Δηλαδή, στις απαιτήσεις των επιχειρηματικών ομίλων για αποτελεσματικότερη παρέμβαση στη δευτερογενή αγορά κρατικού χρέους με αγορές και πωλήσεις ομολόγων. Παρά τους πανηγυρισμούς της Κυβέρνησης για την αποπληρωμή των δανείων του Διεθνούς Νομισματικού Ταμείου και τις μεγαλοστομίες περί τέλους εποχής. Όλο αυτό το αντιλαϊκό οπλοστάσιο που ζήσαμε, που ζούμε, που ματώνει τον λαό και απορρέει από τη στρατηγική της ΕΕ, όχι μόνο παραμένει άθικτο, αλλά εμπλουτίζεται διαρκώς. Όχι μόνο δεν μειώνεται το κρατικό χρέος αντίθετα διογκώνεται. Διογκώθηκε το τελευταίο διάστημα προκειμένου να χρηματοδοτηθούν οι κάθε είδους παρεμβάσεις στήριξης στους εγχώριους επιχειρηματικούς ομίλους. Όλα αυτά στο όνομα της ανάπτυξης. Τώρα ποια ανάπτυξη, για ποιους κ.λπ., μια ολόκληρη συζήτηση, την οποία το ΚΚΕ είπε την κάνει με το λαό, ανοίγοντας αυτό το ζήτημα και αποκαλύπτοντας ότι όταν η Κυβέρνηση και τα άλλα κόμματα μιλούν για ανάπτυξη, μιλούν για την καπιταλιστική ανάπτυξη για τους λίγους και όχι για τους πολλούς που αποτελούν την πλειοψηφία και αφορά την εργατική τάξη και τα υπόλοιπα λαϊκά στρώματα.

Καταρχήν, να μην ξεχνάμε ότι το Ταμείο Χρηματοπιστωτικής Σταθερότητας ιδρύθηκε το 2010 και είναι προϊόν μνημονίου για να σωθούν οι τράπεζες. Έχει ένα αμαρτωλό παρελθόν δηλαδή. Έχει ένα παρόν και πιθανόν και ένα μέλλον αμαρτωλό. Το κρατικό Ταμείο Χρηματοπιστωτικής Σταθερότητας, το κρατικό το τονίζω για να μην ξεχνιόμαστε, ποιας τάξης τα συμφέροντα υπηρετεί, μέσω της συμμετοχής του στις διαδοχικές ανακεφαλαιοποιήσεις των τραπεζών που έγιναν στο πλαίσιο και των τριών μνημονίων με τις αντίστοιχες δανειακές συμβάσεις επέφερε τεράστιες απώλειες, ύψους δεκάδων δισεκατομμυρίων ευρώ. Ματωμένα χρήματα από το υστέρημα του ελληνικού λαού. Για να διασωθεί το τραπεζικό κεφάλαιο, για να θωρακιστεί η κεφαλαιακή τους επάρκεια. Η αύξηση του τραπεζικού κέρδους είναι απολύτως συμβατή με την αύξηση της υπεραξίας. Δηλαδή, του βαθμού εκμετάλλευσης των εργαζομένων συνολικά. Για το λόγο αυτό οι εκπρόσωποι του τραπεζικού κεφαλαίου και οι κυβερνήσεις βέβαια, δικές σας κυβερνήσεις, δεν χάνουν καμία ευκαιρία να αναδείξουν την ανάγκη θωράκισης της ανταγωνιστικότητας των μονοπωλιακών ομίλων, την ανάγκη προώθησης μεταρρυθμίσεων που στοχεύουν στην θωράκιση επιπλέον της κερδοφορίας αυτών. Το ταμείο χρηματοπιστωτικής σταθερότητας, λοιπόν, αποτελεί βασικό κρατικό εργαλείο κεφαλαιακής ενίσχυσης του τραπεζικού συστήματος. Αποτελεί νευραλγικό κόμβο του κεφαλαιοκρατικού τρόπου παραγωγής, γιατί προωθεί, επιταχύνει τη διαδικασία μέσω συγχωνεύσεων, εξαγορών, τη συγκέντρωση και συγκεντροποίηση κεφαλαίου σε όλους τους τομείς και βέβαια στον χρηματοπιστωτικό τομέα.

Μια δεύτερη επισήμανση. Όλα τα στοιχεία προμηνύουν ότι βρισκόμαστε μπροστά σε νέα καπιταλιστική οικονομική κρίση. Είμαστε ήδη μέσα. Ο ιμπεριαλιστικός πόλεμος στην Ουκρανία, οι σφοδροί ανταγωνισμοί ισχυρών ιμπεριαλιστικών παικτών, Ηνωμένων Πολιτειών της Αμερικής, Ρωσίας, Κίνας, ΕΕ για τον έλεγχο των ενεργειακών πηγών και δρόμων, η ακρίβεια, οι συνέπειες από την πανδημία, η γενικότερη οικονομική αστάθεια που προκαλούν φτώχεια, ανεργία, προσφυγιά είναι όλα εκείνα τα στοιχεία των αδιεξόδων, αλλά και της βαρβαρότητας ενός συστήματος που σαπίζει. Γι’ αυτό άλλωστε γίνεται όλο και πιο επικίνδυνο για τα λαϊκά συμφέροντα. Η Κυβέρνηση, όπως όλες οι κυβερνήσεις συνολικά στην ΕΕ, αγωνιούν. Τρέμουν για μια πιθανή αστάθεια του τραπεζικού συστήματος, του τραπεζικού κεφαλαίου που είναι άρρηκτα δεμένο με το εφοπλιστικό, το εμποροβιομηχανικό κεφάλαιο και για τις τυχόν επιπτώσεις που μπορεί να έχουν οι κρίσεις σε αυτούς.

Η Kυβέρνηση λοιπόν, όπως και όλες οι προηγούμενες, με το πρόσχημα της νέας καπιταλιστικής κρίσης, ετοιμάζει το νέο αφήγημα της προστασίας των τραπεζών, για να προετοιμάσει το νέο πεσκέσι με πακτωλό δισεκατομμυρίων ευρώ για την κεφαλαιακή ενίσχυση των τραπεζικών ομίλων της χώρας, οι οποίοι με τη σειρά τους, θα μπουκώσουν τους επενδυτές με δανεικά και αγύριστα. Την κρίση βέβαια, αποφεύγει να την χαρακτηρίσει η Kυβέρνηση ως καπιταλιστική και τα άλλα κόμματα. Μιλάνε γενικώς για κρίση και οικονομική κρίση. Δεν μπαίνουν όμως καν στον κόπο να μας εξηγήσουν πώς προκαλείται αυτή, κάθε λίγο και λιγάκι. Είχαμε δέκα χρόνια κρίση και εκεί που ήταν να βγούμε, ξανά πάλι μέσα. Διότι, θα πρέπει να μπουν στον κόπο να μας εξηγήσουν, ότι η κρίση στον καπιταλισμό είναι κρίσεις υπερσυσσώρευσης κερδών και κεφαλαίων, με το λαό να πληρώνει τα σπασμένα, ενώ, εκείνοι που ευθύνονται για τις αιτίες της κρίσης να την βγάζουν λάδι, να βουτάνε το δάχτυλο στο μέλι, ποιο δάχτυλο, το χέρι ολόκληρο στο βάζο.

Τρίτη παρατήρηση. Με τον επαναπροσδιορισμό του ρόλου του Ταμείου Χρηματοπιστωτικής Σταθερότητας, η Kυβέρνηση μεθοδεύει το πώς, με τη διαδικασία της αποεπένδυσης, θα περάσουν εκτός κρατικού ελέγχου οι συμμετοχές του ΤΧΣ σε Εθνική Τράπεζα, σε Τράπεζα Πειραιώς, Alpha Bank και Eurobank, δηλαδή, οι κόποι του ελληνικού λαού, σταδιακή απόσυρση του δημοσίου από το μετοχικό κεφάλαιο των τεσσάρων συστημικών τραπεζών, συνολικής αξίας των μετοχών 2,15 δισεκατομμυρίων ευρώ.

Με αυτό λοιπόν το αμαρτωλό ταμείο, όπως λέμε, στα 12 χρόνια ύπαρξής του οι εργαζόμενοι έχασαν 45 δισ. ευρώ, τις αποταμιεύσεις τους δηλαδή, κατά τη διάρκεια αυτής της δεκαετούς καπιταλιστικής κρίσης. Η αποεπένδυση σημαίνει, ότι απαγορεύει σε οποιαδήποτε επιχείρηση του δημοσίου, να αποκτήσει μέρος των μετοχών αυτών και η διάθεση των μετοχών, θα γίνεται με βιβλίο προσφορών και σε τιμές που θα καθορίζονται από τους συμβούλους, κάτω από τις χρηματιστηριακές αξίες. Αυτό, στην πράξη, σημαίνει ξεπούλημα μετοχών. Το είχαμε ζήσει το 2014, το 2015, προσφάτως το 2021, το οποίο 2021 να θυμίσουμε ότι το Ταμείο Χρηματοπιστωτικής Σταθερότητας υπέστη πολύ μεγάλες ζημιές από τη συμμετοχή του στην Τράπεζα Πειραιώς, με τη μετατροπή των ομολόγων COsCOs που διέθετε σε μετοχές, αλλά και λόγω του φρένου που έβαλε η Kυβέρνηση για τη συμμετοχή του ΤΧΣ στην αύξηση μετοχικού κεφαλαίου της Πειραιώς, που είχε, ως αποτέλεσμα, το ποσοστό του δημοσίου να μειωθεί από το 61% στο 27%. Ποιος ζημιώθηκε πάλι: Μα, το μόνιμο υποζύγιο, οι εργαζόμενοι.

Η χρηματοπιστωτική σταθερότητα λοιπόν, δεν είναι τίποτα άλλο παρά η διασφάλιση των ομίλων, είτε αυτές είναι οι τραπεζικοί, είτε είναι οι άλλοι μονοπωλιακοί όμιλοι. Έρχεται να μας υπενθυμίσει πως η διαδικασία αυτή είναι που μάτωσε, στην κυριολεξία, τον ελληνικό λαό με την ανακεφαλαιοποίης, με τον αναβαλλόμενο φόρο, με τα προγράμματα «ΓΕΦΥΡΑ», «ΗΡΑΚΛΗΣ», τις αντιδραστικές αναδιαρθρώσεις που έφεραν τη μείωση κατά 50% των υποκαταστημάτων των Τραπεζών και κατά 45% των εργαζομένων. Η αναμόρφωση λοιπόν του θεσμικού πλαισίου του Ταμείου Χρηματοπιστωτικής Σταθερότητας, έρχεται να ενισχύσει τις Τράπεζες και αυτές, με τη σειρά τους, να διοχετεύσουν το ζεστό κρατικό χρήμα στους επιχειρηματικούς ομίλους, ως προϋπόθεση και ως πρόσχημα βέβαια, για να υπάρξει προσέλκυση των εγχώριων και ξένων άμεσων επενδύσεων. Το νομοσχέδιο λοιπόν αυτό είναι σε πλήρη εναρμόνιση με την Ευρωπαϊκή Ένωση, με την Έκθεση της Κομισιόν, με ειδικές συστάσεις μάλιστα για την ελληνική οικονομία και οι οποίες λένε ότι είναι κρίσιμης σημασίας, στην παρούσα κατάσταση, να διατηρηθεί η προσήλωση στην αναδιοργάνωση των Τραπεζών, με σκοπό να διατηρηθεί η χρηματοπιστωτική σταθερότητα και να αποδεσμευτούν πόροι στο χρηματικό τομέα, έτσι ώστε να έχουμε ανάκαμψη της οικονομίας. Ποια ανάκαμψη της οικονομίας; Δηλαδή, θα δοθούν που; Θα μπουν στους μισθούς, θα δοθούν για συντάξεις;. Θα δοθούν για την αντιπλημμυρική θωράκιση, την αντιπυρική, ή για την αντισεισμική; Για να ξέρουμε. Θα γίνουν σχολεία, θα γίνουν νοσοκομεία; Όχι βέβαια. Τίποτα από όλα αυτά.

Πρόκειται για μία ανάκαμψη με ζεστό κρατικό χρήμα, με σκανδαλώδη κίνητρα και φοροαπαλλαγές για το μεγάλο κεφάλαιο και ζημιωμένο το λαό. Γι’ αυτό και πρώτης προτεραιότητας ζήτημα είναι τόσο για την Κομισιόν και την Κυβέρνηση, η υλοποίηση μεταρρύθμισης που θα επιτρέπει την απεριόριστη αναγκαστική εκτέλεση εξασφαλίσεων από υπερήμερους δανειολήπτες. Δηλαδή, την κλιμάκωση των πλειστηριασμών και στην πρώτη κατοικία της λαϊκής οικογένειας. Δηλαδή, η Κυβέρνηση όπως και οι προηγούμενες, προσπαθούν να μειώσουν, να κουρέψουν, μέχρι και να εξαφανίσουν τελείως τα κόκκινα δάνεια των επιχειρηματικών ομίλων και από την άλλη, επιταχύνουν τους πλειστηριασμούς για τους εργαζόμενους, για τους αυτοαπασχολούμενους, τους φτωχούς αγρότες και με το πτωχευτικό κώδικα. Πόσες φορές το ΚΚΕ δεν έχει ζητήσει στοιχεία από την ένωση τραπεζών, τα οποία φυσικά ουδέποτε δόθηκαν; Δίχτυ, λοιπόν, προστασία για τους τραπεζικούς, τους εφοπλιστικούς, εμποροβιομηχανικούς ομίλους, για τη διασφάλιση των συμφερόντων τους. Αυτή είναι η ουσία των διατάξεων του σχεδίου νόμου και των τριών μερών του νομοσχεδίου, στον καιάδα τα δικαιώματα του λαού, στη φτώχεια, στην εξαθλίωση για εκατομμύρια εργαζόμενους, για να διασφαλιστούν τα συμφέροντα των τραπεζικών ομίλων. Οι μάσκες όμως έχουν πέσει και πλέον, ο λαός υφίσταται τις συνέπειες της διαχρονικής αντιλαϊκής πολιτικής των κυβερνήσεων. Δηλαδή, με λίγα λόγια σας έχει πάρει χαμπάρι ο λαός. Μην νομίζετε, ότι δεν τα ξέρει, δεν τα γνωρίζει. Μπορεί να μην τα αποτυπώνει ή μπορεί να αποτυπώνονται στην κάλπη, αλλά σας έχει πάρει χαμπάρι ο λαός.

Το ερώτημα λοιπόν που γεννιέται είναι το εξής, αν μας ενδιαφέρει εμάς η σταθερότητα του χρηματοπιστωτικού συστήματος. Όχι δεν μας ενδιαφέρει, το λέμε καθαρά. Το χρηματοπιστωτικό σύστημα δεν είναι αυτό αυτονομημένο ούτε είναι σε ένα δοκιμαστικό σωλήνα, είναι η καρδιά του καπιταλιστικού συστήματος. Από αυτή την άποψη, όχι μόνο δεν μας ενδιαφέρει η σταθερότητα του καπιταλιστικού συστήματος, μια σταθερότητα που του επιτρέπει να εκμεταλλεύεται τους εργαζόμενους, να εκμεταλλεύεται πλουτοπαραγωγικές πηγές, τον κοινωνικό πλούτο που παράγει η εργατική τάξη και που του επιτρέπει να φτάνει μέχρι και σε πολέμους. Όχι δεν μας ενδιαφέρει αυτό το πράγμα και ούτε βεβαίως δεν μπορεί να υπάρξει αντικειμενικά ηθικοποίηση των τραπεζών. Δεν είναι τυχαίο αυτό που είχε πει ο Μπρεχτ πριν από 90 χρόνια, το 1928, όταν έγραφε την όπερα της πεντάρας, ότι είναι προτιμότερο να ληστέψεις μια τράπεζα από το να ιδρύσεις μια τράπεζα. Έχει μεταφορική έννοια, καταδεικνύοντας ότι οι τράπεζες δεν πρόκειται ποτέ να γίνουν ηθικές. Το ΚΚΕ λοιπόν, δεν καλλιεργεί αυταπάτες για τον χαρακτήρα του χρηματοπιστωτικού συστήματος, γιατί στο πλαίσιο αυτού του τρόπου παραγωγής, του κεφαλαιοκρατικού, αυτό το σύστημα δεν μπορεί να έχει φιλολαϊκά χαρακτηριστικά, όπως εσείς όλοι ισχυρίζεστε υποκριτικά.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης)**: Καταρχήν, ας ελπίσουμε πως δεν θα θριαμβολογήσει ο Υπουργός με τον ρυθμό ανάπτυξης του πρώτου τριμήνου στο 7%, σε σχέση με το αντίστοιχο του 2021, αφού πέρυσι η οικονομία μας ήταν σε lockdown, αν δεν κάνω λάθος. Πόσο μάλλον, όταν αυξήθηκε ξανά το έλλειμμα του ισοζυγίου εξωτερικών συναλλαγών, αφού οι εξαγωγές αυξήθηκαν μεν κατά 9,6%, αλλά οι πολύ υψηλότερες εισαγωγές κατά 17,5%, όπως θα καταθέσουμε στα πρακτικά. Επομένως, αυξήθηκε ξανά το εξωτερικό μας χρέος, το οποίο ήταν ήδη σε δυσθεώρητα επίπεδα, πάνω από 560 δισεκατομμύρια ευρώ.

Εισαγωγικά τώρα στο νομοσχέδιο, φαίνεται πως η Kυβέρνηση προσπαθεί να κλείσει κάποιες εκκρεμότητες της ενισχυμένης εποπτείας, όπως αποκαλείται η τέταρτη μνημονιακή εποχή, πριν τις εκλογές, που μάλλον δεν θα αργήσουν, κρίνοντας από τις συνεχείς αποτυχίες της οικονομικής της πολιτικής, σύμφωνα με τα νούμερα, βέβαια, που διαβάζουμε. Μπορεί δε να έχει ανακοινωθεί η άρση της συγκεκριμένης εποπτείας για τον Αύγουστο, αλλά τα προβλήματα της οικονομίας μας παραμένουν. Ενώ γενικότερα η οικονομία μας και η χώρα, ευρίσκεται σε αδιέξοδο. Μεταξύ άλλων, λόγω της ανόδου του ενεργειακού κόστους σε μεγάλο βαθμό, εξαιτίας των λανθασμένων επιλογών της Kυβέρνησης, όπως είναι η πρόωρη και χωρίς σχέδιο απολιγνιτοποίησης, οι συναλλαγές κατά 100% μέσω του ενεργειακού χρηματιστηρίου προς όφελος προφανώς του καρτέλ, η ενεργειακή μας εξάρτηση, ακόμη και από εχθρικές χώρες, η μη διεκδίκηση του ιβηρικού μοντέλου, πλαφόν κλπ.

Επιπλέον, εξαιτίας της αύξησης των τιμών των εισαγόμενων προϊόντων και ειδικά των τροφίμων, λόγω της χρόνιας αδιαφορίας για την εγχώρια παραγωγή, καθώς επίσης, του εκτροχιασμού της δημοσιονομικής πολιτικής, ενώ συνεχίζεται η ληστεία των Ελλήνων, μέσω του ΦΠΑ στις υψηλότερες τιμές. Προφανώς, η Κυβέρνηση αδυνατεί να καταλάβει το αυτονόητο. Το ότι η αυξημένη φορολογία μέσω του σταθερού ΦΠΑ στις ανοδικές τιμές, δεν επιβαρύνει μόνο τους καταναλωτές, αλλά πολύ χειρότερα, πυροδοτεί τον πληθωρισμό.

Στην ουσία, βέβαια, σε μεγάλο βαθμό δεν πρόκειται για έναν πληθωρισμό με τη συνήθη του έννοια, μέσω της αύξησης, δηλαδή, της ποσότητας χρήματος, σε συνδυασμό με την ταχύτητα κυκλοφορίας του και την λειτουργία του σπιράλ μισθών - τιμών. Αντίθετα, πρόκειται για μία άνοδο των τιμών που οφείλεται, κυρίως, στην προσφορά, όπως είναι τα προβλήματα της εφοδιαστικής αλυσίδας, λόγω της πανδημίας και σήμερα του πολέμου, οι ενεργειακές τιμές, εξαιτίας του λανθασμένου τρόπου μετάβασης του πολέμου και των κυρώσεων, καθώς επίσης σε κάποιο βαθμό η υποτίμηση του ευρώ.

Ακριβώς για το λόγο αυτό, θεωρούμε πως θα είναι λάθος η προβλεπόμενη αύξηση των επιτοκίων εκ μέρους της Ευρωπαϊκής Κεντρικής Τράπεζας, αφού δεν θα έχει κανένα θετικό αποτέλεσμα στα προβλήματα της προσφοράς, αλλά αντίθετα θα τα επιτείνει, θα βυθίσει την Ευρώπη σε στάσιμο πληθωρισμό, ενώ θα οδηγήσει στα όρια της υπερχρεωμένης οικονομίας, όπως είναι η πολύ μεγαλύτερη Ιταλία και η Ελλάδα.

Συνεχίζοντας, θα είναι σίγουρα προσχηματική η ενδεχόμενη έξοδος από την εποπτεία, όπως άλλωστε τα θετικά σχόλια των οίκων αξιολόγησης, αφού η Ελλάδα δεν παράγει πλούτο, αλλά δίδυμα ελλείμματα και δίδυμα χρέη, με το δημόσιο χρέος του κεντρικού κράτους να έχει εκτοξευθεί στα 394,5 δις, στα τέλη Μαρτίου. Όλο προς τα πάνω. Φαίνεται δε, πως η Νέα Δημοκρατία έχει μία γονιδιακή ροπή, μία τάση προς τα ελλείμματα και τα χρέη. Κρίνοντας από τη διακυβέρνησή της πριν το 2009, καθώς επίσης από τον πρόσφατο ισολογισμό της, με τα χρέη των 391,5 εκατομμυρίων και τη ζημία των 34 εκατομμυρίων, που αναγράφει αυτή τη φορά ως έλλειμμα.

Όλα αυτά έχουν, προφανώς, σχέση με το παρόν νομοσχέδιο, αφού αφορά τις τράπεζες, οι οποίες παρά το ότι απολαμβάνουν μία σχετική ανοχή από τους διεθνείς αναλυτές, έχουν πολύ σημαντικά κεφαλαιακά προβλήματα. Αυτό, τουλάχιστον, συμπεραίνεται από τις καλυμμένες αναφορές της Τράπεζας της Ελλάδος, του ΔΝΤ και του SSM, ενώ δεν χρηματοδοτούν την πραγματική οικονομία και είναι πολύ εκτεθειμένες σε ομόλογα του ελληνικού δημοσίου, με τις ανάλογες συνέπειες, όταν αυξήσει η Ευρωπαϊκή Κεντρική Τράπεζα, που μάλλον θα αυξήσει, τα βασικά επιτόκια.

Στην ουσία, οι τράπεζες επιβαρύνουν την οικονομία μας, όπως και την κοινωνία, με τις υψηλές προμήθειες που χρεώνουν, ενώ μετέφεραν τα βουνά των κόκκινων χρεών στις εταιρείες διαχείρισης, με τεράστιες ζημιές, που τελικά θα πληρώσουν ξανά οι Έλληνες, μέσω νέων αυξήσεων κεφαλαίων που θα χρειαστούν και βέβαια, νέων φόρων. Εδώ δεν πρέπει να ξεχνάμε τις νέες επισφάλειες που θα δημιουργηθούν, αφενός μεν όταν σταματήσει η κρατική στήριξη των δανειοληπτών με τα μέτρα της πανδημίας, των αχρείαστων lockdowns για να είμαστε πιο σαφείς αφετέρου λόγω των συνεπειών του πολέμου, της ενεργειακής κρίσης, του στάσιμου πληθωρισμού και της ανόδου των επιτοκίων.

Στο νομοσχέδιο τώρα, ένα βασικό θέμα του είναι ο επανακαθορισμός του σκοπού και του πλαισίου λειτουργίας του Ταμείου Χρηματοπιστωτικής Σταθερότητας, κάτι που είχαμε προβλέψει και επισημάνει, αφού πρόκειται για έναν αποτυχημένο οργανισμό, όπως άλλωστε, γενικότερα, η πολιτική των μνημονίων. Πόσο μάλλον όταν έχει χάσει όλα του τα κεφάλαια, με τις τράπεζες να παραμένουν σε κακή κατάσταση, όπως θα τεκμηριώσουμε στη συνέχεια, ενώ οι αλλαγές είχαν προαναγγελθεί στην ουσία με τον ν. 4783/2021.

Εν τούτοις, στο σχέδιο νόμου διαπιστώσαμε μια αλλαγή στρατηγικής, η οποία είναι αξιοσημείωτη όσον αφορά το τι ακριβώς υποδηλώνει. Ειδικότερα, στην 9η αξιολόγηση αναφέρονταν τα εξής «Οι αρχές ετοιμάζουν τροποποίηση του καταστατικού του ΤΧΣ που θα του επιτρέψει να συμμετάσχει ως ιδιώτης επενδυτής σε μελλοντικές αυξήσεις μετοχικού κεφαλαίου των τραπεζών στις οποίες διατηρεί μετοχές». Αυτό λεγόταν στην 9η αξιολόγηση. Έτσι ψηφίστηκε ο ν. 4783/2021 με την ονομασία Κύρωση της απόφασης της ΕΕ, Euratom 2023 του Συμβουλίου της 14ης Δεκεμβρίου κλπ. Σε αυτόν τον νόμο στον ν.4783/2021, όπως επίσης στην 9η Αξιολόγηση προβλέπεται η άντληση κεφαλαίων του ΤΧΣ από τις αγορές, οπότε εύλογα αναρωτηθήκαμε τότε, πώς θα συμβεί όταν δεν τοποθετούν κεφάλαια στις τράπεζες οι μέτοχοί τους, όταν δεν χρηματοδοτούν και όταν δεν υπάρχει ανάπτυξη. Σκεφτήκαμε, λοιπόν, τότε μήπως θα αυξήσει τα κεφάλαιά του στο δημόσιο ή ενδεχομένως η ΕΕ μέσω που SSM με κεφάλαια που θα εγγραφούν στο χρέος και θα συνοδευτούν με νέα μνημόνια.

Στην πρόσφατη 14η αξιολόγηση, που θα καταθέσουμε στα πρακτικά, αναφέρεται στις σελίδες 49-50 ότι θα πουληθούν πλέον τα πάγια του ΤΧΣ έως το 2025, ενώ περιγράφονται σε γενικές γραμμές οι διοικητικές και λειτουργικές παράμετροι που περιλαμβάνονται στο παρόν νομοσχέδιο, περιγράφονται σε μεγάλο βαθμό στην αξιολόγηση. Τι συνέβη αλήθεια και άλλαξαν γνώμη οι αξιολογητές; Μήπως προβλέπεται ανακεφαλαιοποίηση έτσι ή αλλιώς, καθώς επίσης, νέα μνημόνια μετά τις εκλογές; Πόσο μάλλον όταν σύντομα θα ξεσπάσει διεθνώς μία οικονομική καταιγίδα σύμφωνα ακόμη και με την J&P Morgan; Οφείλει να σημειωθεί εδώ, πως η 14η αξιολόγηση προβλέπει χαμηλό και επιβραδυνόμενο ρυθμό ανάπτυξης στο 3,5% το 2022, στο 3,1% το 2023, στο 2,7% το 2024, στο 1,9% το 2025 και μετά 1 - 1,5% έως το 2060, όπως επίσης θα καταθέσουμε στα πρακτικά.

Προφανώς πρόκειται για αστεία ποσοστά, όταν το ΑΕΠ της χώρας μας ήταν το 2021 στα 194 δισεκατομμύρια δολάρια περίπου από 354 δισεκατομμύρια δολάρια το 2008, ενώ έχει ήδη διπλασιαστεί έκτοτε σε χώρες, όπως για παράδειγμα το Ισραήλ. Με αυτόν τον ρυθμό δεν πρόκειται ποτέ να ανακτήσουμε το ΑΕΠ μας του 2008, ούτε να επιστρέψουν οι νέοι μας του brain drain, χωρίς τους οποίους η Ελλάδα δεν πρόκειται να έχει μέλλον .

Όσον αφορά τις προβλέψεις για το δημόσιο χρέος, όπου σύμφωνα με τη 14η αξιολόγηση θα ανέλθει στο 97% του ΑΕΠ το 2040, στηρίζονται σε πλεονάσματα και σε επιτόκια του 2,2% έως το 2030 για το δεκαετές, όταν χθες το μεσημέρι ήταν στο 3,89%, όπως θα καταθέσουμε στα πρακτικά. Επομένως, όλες αυτές οι προβλέψεις είναι για τα σκουπίδια, όπως άλλωστε στον προϋπολογισμό του 2022 ο πληθωρισμός στο 0,8 %. Ενώ θυμίζουν τον κ. Βενιζέλο, που είχε προβλέψει το 2012 πως το χρέος μας το 2020 θα ήταν στο 120% για να δικαιολογήσει προφανώς το έγκλημα του PSI.

Συνεχίζοντας με τις τράπεζες, την περίοδο της πανδημίας είχαν αύξηση των καταθέσεων, μείωση των χρηματοδοτήσεων, καθώς επίσης, ζημιές από τις ρυθμίσεις δανείων και της πώλησης των «κόκκινων» χωρίς όμως την ενεργοποίηση του αναβαλλόμενου φόρου λόγω της σκανδαλώδους hive down αν ποτέ το καταλάβουν οι πολίτες θα δούμε τι θα συμβεί στη χώρα.

Από τις αρχές του 2022 όμως έχουν αρχίσει να μειώνονται οι καταθέσεις, επειδή σταμάτησε η αδράνεια των lockdowns, η κρατική στήριξη και τα επιδόματα ενώ κορυφώνεται ο πληθωρισμός. Οι τέσσερις συστημικές, είχαν ζημιές 4,8 δισεκατομμύρια ευρώ το 2021 όπως θα καταθέσουμε στα πρακτικά, αν και στο πρώτο τρίμηνο του 2022 εμφανίζουν κέρδη 1,2 δισ. ευρώ.

Περαιτέρω στο ΤΧΣ συστάθηκε με τον ν.3864/2010 ως Νομικό Πρόσωπο Ιδιωτικού Δικαίου και δεν ανήκει στο δημόσιο τομέα ενώ, με το νόμο το ν. 4389/2016 μεταβιβάστηκε στο Υπερταμείο στην ΕΣΥΠ, δηλαδή ως 100% θυγατρική του.

Με βάση τις πρόσφατες οικονομικές καταστάσεις του, τις ενδιάμεσες από τις 31/9 του 2021 το ΤΧΣ έχει κεφάλαια 4 δισεκατομμύρια από 50 δισεκατομμύρια αρχικά, ενώ οι ζημίες του για το εννεάμηνο του 2021 ανέρχονταν σε 428 χιλιάδες ευρώ, από 1,55 δισεκατομμύρια το αντίστοιχο χρονικό διάστημα του 2020 με τη συμμετοχή του στις συστημικές τράπεζες να έχει αξία 1,65 δισεκατομμύρια.

Τεκμηριώνεται απόλυτα, λοιπόν, ότι το ΤΧΣ είναι ένας αποτυχημένος οργανισμός, τόσο με βάση τα οικονομικά στοιχεία του, όσο και με αυτά της πραγματικής οικονομίας. Εύλογα, αφού, δεν έχουν εξυγιανθεί οι τράπεζες, ούτε οι συστημικές ούτε, οι υπό εκκαθάριση. Εκτός αυτού, υπήρχαν πολύ σημαντικά ιδρύματα, όπως η Αγροτική Τράπεζα, όπου πλέον ο αγροτικός τομέας στερείται χρηματοδότησης, ενώ στην πορεία καταστράφηκαν σημαντικές θυγατρικές της ΑΤΕ, όπως η Ελληνική Βιομηχανία Ζάχαρης.

Επιπλέον, χάθηκαν οι θυγατρικές των τραπεζών στα Βαλκάνια, καθώς επίσης οι συμπληρωματικές εργασίες τους, όπως για παράδειγμα οι ασφάλειες. Ως εκ τούτου, η διαφορά στα έσοδά τους καλύπτεται σε κάποιο βαθμό από τις αυξημένες προμήθειες και από τον περιορισμό του δικτύου τους, εις βάρος, δυστυχώς, των πελατών τους και της οικονομίας μας.

Κλείνοντας με τα περιεχόμενα του νομοσχεδίου, στο πρώτο μέρος τροποποιείται το θεσμικό πλαίσιο του ΤΧΣ όπου παρατείνεται η διάρκειά του για τρία έτη έως την 31/12 του 2025. Επιπλέον, θεσμοθετείται η υποχρέωση αποεπένδυσης, δηλαδή, η πώληση των μετοχών των τραπεζών που διαθέτει με το άρθρο 3, ενώ καθορίζεται ο τρόπος πώλησης των μετοχών με το άρθρο 10.

Μετά την εξόφληση των υποχρεώσεων του προς τον EMΣ και στο ΕΤΣ το ΤΧΣ περιέρχεται στο δημόσιο, με το άρθρο 4. Αλήθεια, πως γνωρίζει η Κυβέρνηση ότι μέσα στα επόμενα τρία χρόνια θα είναι ο καλύτερος χρόνος για την πώληση των μετοχών των συστημικών τραπεζών; Τι θα συμβεί με το χαρτοφυλάκιο των υπό εκκαθάριση τραπεζών;

Εκτός αυτού, θα υπάρχουν έξοδα για την πρόσληψη συμβούλου, για την πώληση μετοχών με το άρθρο 8, ύψους 2,4 εκατομμύρια, σύμφωνα με το Γενικό Λογιστήριο Του Κράτους από εφέτος. Γιατί από εφέτος; Θα πουλήσει το 2022 τις μετοχές του παρά τις άσχημες συνθήκες ή έχει δοθεί κάποια υπόσχεση; Γιατί 2,4 εκατομμύρια; Έχει επιλεχθεί ήδη σύμβουλος και γνωρίζει η Κυβέρνηση το κόστος του; Εάν ναι, ποιος είναι αυτός ο σύμβουλος;

Επιπλέον, αίρονται οι περιορισμοί αναφορικά με την άσκηση των δικαιωμάτων ψήφου του ΤΧΣ στο άρθρο 9, καθώς επίσης με την εκπροσώπησή του στις τράπεζες στο άρθρο 11. Επέρχονται κάποιες λειτουργικές αλλαγές χωρίς να αναφέρεται εάν ο σκοπός είναι η εξοικονόμηση εξόδων, όπου ορίζεται ως διοικητικό όργανο επταμελές Διοικητικό Συμβούλιο με συνένωση των υφιστάμενων οργάνων του ΤΧΣ, της Εκτελεστικής Επιτροπής και του Γενικού Συμβουλίου.

Τέλος, ρυθμίζονται θέματα σχετικά με την επιτροπή επιλογής των μελών του Δ.Σ., καθώς, επίσης, επιλογής και μισθοδοσίας του προσωπικού γενικά.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Δούνια (Νόνη) Παναγιώτα, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΗΛΙΑΣ - ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Θα ήθελα να ξεκινήσω λίγο με αυτή την ιστορία με το τέλος της ενισχυμένης εποπτείας. Πραγματικά, γιορτάσαμε την έξοδο από τα μνημόνια, μπήκαμε στην ενισχυμένη εποπτεία, τώρα γιορτάζουμε την έξοδο από την ενισχυμένη εποπτεία και την είσοδο στον μεταπρογραμματικό έλεγχο ή όποιος είναι ο προσδιορισμός.

Διαβάζω στη «Ναυτεμπορική», που περιγράφει ακριβώς τι είναι το νέο πρόγραμμα στο οποίο μπαίνουμε, εξειδικευμένης επιτήρησης για κάθε χώρα και κάθε οικονομία, με ελέγχους κανονικά και επίσης, βέβαια, ισχύουν όλοι οι στόχοι του πρωτογενούς πλεονάσματος μέχρι το 60-62. Ισχύει ότι είναι μονομερής ενέργεια η κατάργηση οποιασδήποτε μνημονιακής πολιτικής από όλα τα μνημόνια που έχουν περάσει.

Πείτε μας πραγματικά τι αλλάζει; Γιατί κύριε Υπουργέ εδώ πέρα από τις εφημερίδες του πολιτικού σας χώρου δεν βλέπουμε να αλλάζει κάτι ουσιαστικά. Πείτε μας τι αλλάζει όσον αφορά τη δυνατότητα της χώρας μας να χαράσσει ανεξάρτητη πολιτική; Πείτε μας τι αλλάζει όσον αφορά τη δυνατότητα της χώρας μας να έχει έλεγχο των δημοσιονομικών της κ.ο.κ; Πείτε μας πραγματικά τι αλλάζει; Γιατί εμείς βλέπουμε πάλι εκθέσεις, έλεγχο με στόχους, μονομερείς ενέργειες οποιαδήποτε αλλαγή των μνημονιακών πολιτικών όλων των μνημονίων, πρωτογενή πλεονάσματα στο θεό.

Ας έρθουμε εδώ πέρα σε αυτό που φαίνεται τώρα. Αναμόρφωση του θεσμικού πλαισίου της λειτουργίας του Ταμείου Χρηματοπιστωτικής Σταθερότητας. Τι είναι το Ταμείο αυτό; Είναι το Ταμείο που έχει τις τράπεζες. Δόθηκαν 41 δις δάνεια από τους Έλληνες πολίτες, τα πήραν όλοι οι πολίτες αυτά τα 41 δις για να τα δώσουμε στις τράπεζες. Έτσι 40% της Εθνικής τράπεζας, 27% της Πειραιώς, 9% της Alpha Bank, 1,4% της Eurobank και 63% της τράπεζας Αττικής ανήκουν σε αυτό το Ταμείο Χρηματοπιστωτικής Σταθερότητας. Επειδή όλο αυτό οι τράπεζες με τα κόκκινα δάνεια ήταν ένας «τρύπιος κούβας» και ότι χρήματα έμπαιναν εκεί θα χανόντουσαν σίγουρα, φροντίσατε να δώσετε στην αρχή ασυλία και μετά το ακαταδίωκτο στα μέλη του Ταμείου Χρηματοπιστωτικής Σταθερότητας. Και για να καταλάβετε πόσο «τρύπιος κούβας» ήταν και είναι, δώσατε και άλλα 23 δις εγγυήσεων, μας ζητάει η Ευρωπαϊκή Επιτροπή πλέον να καταγράψουμε στο χρέος τα περισσότερα από αυτά ήδη, άρα, πρέπει να προσθέσουμε 41 και 23 δις μας κάνουν 64 δις και έχουμε και συνέχεια. Το ακαταδίωκτο γιατί το δώσατε; Το δώσατε γιατί οι άνθρωποι που συμμετέχουν στο Ταμείο Χρηματοπιστωτικής Σταθερότητας θα πρέπει να έχουν το ελεύθερο να αποφασίσουν ότι θα πουλήσουν τις τράπεζες ξανά στους ιδιώτες με τεράστια ζημία του δημοσίου, τους πολίτες δηλαδή που δανείστηκαν ούτε λίγο ούτε πολύ μέχρι στιγμής 64 δις.

Εμείς τι ζητάμε; Εμείς ζητάμε και το θέτουμε σαν όρο για οποιαδήποτε προοδευτική διακυβέρνηση, όπως είναι γνωστό το ΜέΡΑ25 στο τελευταίο συνέδριο του αποφάσισε ότι οποιαδήποτε μετεκλογική συνεργασία οποιασδήποτε μορφής ακόμα και ψήφος ανοχής, έχει μία ουσιαστική προϋπόθεση την προεκλογική προγραμματική σύγκλιση, αλλιώς έχουμε δηλώσει ευθαρσώς ότι δεν θα συμμετάσχουμε σε καμία αγοραπωλησία ψήφων. Οπότε η μία από τις επτά τομές που είναι πρόκριμα για οποιαδήποτε προεκλογική συνεργασία και οποιαδήποτε προεκλογική σύγκλιση, για οποιαδήποτε μετεκλογική συνεργασία είναι, αναφέρω την 7η τομή, ανάκτηση δημοκρατικής κυριαρχίας στον δανεισμό και στις συναλλαγές. Στην ουσία ένταξη του Ταμείου ΤΑΙΠΕΔ και του Ταμείου Χρηματοπιστωτικής Σταθερότητας, για το οποίο συζητάμε σήμερα στη νέα δημόσια Αναπτυξιακή Αγροτική τράπεζα. Καταργείται, δηλαδή, το Υπερταμείο αντικαθίσταται από την εταιρεία «ΑΘΗΝΑ» Εθνική Αναπτυξιακή Εταιρεία Δημόσιας Περιουσίας και Δημοσιονομικών Συναλλαγών στην οποία υπάγεται η Εθνική Εταιρεία Τραπεζικών Μετοχών που θα αντικαταστήσει το Ταμείο Χρηματοπιστωτικής Σταθερότητας η νέα ελληνική Αναπτυξιακή Τράπεζα που θα προκύψει από τη συγχώνευση του ΤΑΙΠΕΔ με την υπάρχουσα Αναπτυξιακή Τράπεζα, έτσι ώστε η δημόσια περιουσία που εκποιεί, ξεπουλάει σήμερα το ΤΑΙΠΕΔ να χρησιμοποιείται και όχι να πωλείται ως εχέγγυο για τη δημιουργία επενδυτικών ροών στον ιδιωτικό και δημόσιο τομέα.

Να θυμίσω, βέβαια, τις μαρτυρίες και του κυρίου Γιάννη Βαρουφάκη για το πόσο σημαντικό είναι το Ταμείο Χρηματοπιστωτικής Σταθερότητας αναφορικά με τους στόχους των δανειστών. Λέει συγκεκριμένα ο κ. Βαρουφάκης «ότι όταν ανέλαβα ως Υπουργός Οικονομικών έδωσα εντολή να μειωθεί κατά 40% ο μισθός των στελεχών του Ταμείου Χρηματοπιστωτικής Σταθερότητας και ήρθε ο κ. Weizer τότε και οι υπόλοιποι «Τροικανοί» και τον απείλησαν με τερματισμό των διαπραγματεύσεων». Κατά τα άλλα τους ενδιέφερε η αντιμετώπιση του χρέους, αν μειωθούν οι παχυλοί μισθοί των στελεχών, του Ταμείου χρηματοπιστωτικής σταθερότητας.

Αυτά για το ποιος, έχει συμφέροντα και για την αλήθεια των όσων συζητούμε εδώ μέσα. Θα επανέλθω για το θεσμικό πλαίσιο, για τη σύσταση και λειτουργία του εγγυητικού κεφαλαίου εξασφάλισης επενδυτικών υπηρεσιών στις επόμενες ομιλίες. Θέλω να μεταφερθώ, στον Οργανισμό Διαχείρισης Δημοσίου χρέους, τον ΟΔΗΗΧ, υπάρχουν διάφορες αλλαγές. Ποιος είναι ο ελέφαντας στο δωμάτιο; Ο ελέφαντας στο δωμάτιο είναι ότι έχουμε ένα χρέος, το οποίο είναι ανεξέλεγκτο, μη βιώσιμο ξεπερνάει πλέον, αγγίζει τουλάχιστον τα 400 δισεκατομμύρια ευρώ, ξεπερνάει τα 200% του ΑΕΠ. Είμαστε η πρώτη χώρα παγκοσμίως, σε αναλογία χρέους προς ΑΕΠ και παρόλα αυτά, αυτό βαφτίζεται βιώσιμο. Η διατάξεις που μας φέρνετε, δεν διασφαλίζουν τη διαφάνεια που απαιτεί. Επίσης, αναρωτιόμαστε ποιους στόχους εξυπηρετεί πραγματικά ο εν λόγω εκσυγχρονισμός του ΟΔΔΗΧ και μάλιστα υπό την εποπτεία του Ευρωπαϊκού Μηχανισμού Σταθερότητας και καλούμε την Κυβέρνηση να μας απαντήσει σε τι αποσκοπεί εδώ πέρα; Ποιο παιχνίδι παίζεται; Και βέβαια, θέλω να συνεχίσω με το τέταρτο μέρος του νομοσχεδίου, το οποίο είναι πάρα πολύ ενδιαφέρον, έχει διάφορα δώρα και φωτογραφικές διατάξεις προς διάφορους αποδέκτες προεκλογικού περιεχομένου προφανώς αλλά όχι μόνο.

Ξεκινάω στο άρθρο 79, με την κατάργηση του φόρου πολυτελείας σε είδη γουνοποιίας. Ας το συζητήσουμε λίγο, όλοι μαζί αυτό ας, το σκεφτούμε λοιπόν, είμαστε σε μια χώρα εν μέσω των κυρώσεων με τη Ρωσία, δεν υπάρχει αυτή τη στιγμή Ρωσικός τουρισμός, οι Ουκρανοί επίσης, δεν θα έρθουν κι εσείς, καταργείται σαν δώρο στις περιοχές της γούνας, κυρίως δηλαδή, Σιάτιστα, Καστοριά και Άργος Ορεστικό. Καταργείται το φόρο πολυτελείας. Δηλαδή, όταν κάποιος επισκέπτης έρχεται στην Ελλάδα κυρίως το καλοκαίρι για να αγοράσει γούνα, δεν θα πληρώνει φόρο πολυτελείας ποιοι, οι επισκέπτες αγοράζουν γούνα, Ουκρανοί και οι Ρώσοι αυτοί δεν θα έρθουν. Άρα, κύριε Σταϊκούρα, συγγνώμη, αλλά είναι ένα θέατρο του παραλόγου, εμπαίζεται αυτούς τους ανθρώπους. Τι χρειάζεται αυτή τη στιγμή η Σιάτιστα, η Καστοριά, το Άργος Ορεστικό; Χρειάζεται ένα πρόγραμμα, ένα ταμείο δίκαιης μετάβασης. Η γούνα, πλησιάζει στο τέλος της. Στο διαγεγραμμένο τέλος της, μέχρι πρόσφατα με τις κυρώσεις και τον πόλεμο Ουκρανία – Ρωσία, έχει τελειώσει. Δώστε στους ανθρώπους, τη δυνατότητα να ειδικευτούν και να ξεκινήσουν νέα επαγγέλματα, νέες οικονομικές δραστηριότητες μακριά, από τη γούνα που έχει καταρρεύσει. Εσείς εμμένετε να τους χτυπάτε το χέρι στην πλάτη αφήνοντάς τους να οδηγηθούν στον γκρεμό. Όπως μου απάντησε ο κ. Βορίδης, σε σχετική ερώτηση, «άμα είναι να κλείσουν, θα κλείσουν». Όπως κάποια στιγμή φέρατε, το ξαφνικό θάνατο στις λινιτικές περιοχές και το μεταθέσατε για το 2028, χωρίς κανένα σχέδιο. Το 2028 θα είναι ο ξαφνικός θάνατος στις λινιτικές περιοχές, έτσι φέρνεται τον ξαφνικό θάνατο στις περιοχές που ασχολούνται με τη γούνα, χωρίς να τους δίνεται τα εργαλεία οδικής μετάβασης, να απεγκλωβιστούν από τον κλάδο της γούνας.

Πραγματικά απαντήστε μας, έχετε κοστολογήσει το κέρδος γι’ αυτές τις περιοχές από την κατάργηση του φόρου πολυτελείας, στα είδη γουνοποιίας, σας ξαναρωτάω χωρίς Ρώσους και Ουκρανούς, που είναι αυτοί που αγοράζουν τις γούνες. Ποιος θα αγοράσει γούνα, τη φετινή τουριστική περίοδο; Κανείς.

Προχωρήσετε, χρηματοδοτήστε τη δίκαιη μετάβαση από τη γούνα. Αυτό είναι το μόνο σοβαρό που μπορείτε να κάνετε.

Θα ολοκληρώσω με τα άρθρα 78-91. Τα εμβληματικά αυτά 13 άρθρα. Δεν καταλαβαίνουμε τι εννοούσατε μέχρι που διαβάσαμε στην Εφημερίδα των Συντακτών το άρθρο το σημερινό ότι «Το Ελληνικό ψάχνει την τιμή του». Μιλά για την απόφασή σας, κ. Υπουργέ, για να αναθέσετε σε εκτιμητές τον υπολογισμό των αντικειμενικών τιμών στα ακίνητα του Μητροπολιτικού Πόλου Ελληνικού - Αγίου Κοσμά. Με τα ενδιαφέροντα ερωτήματα που εγείρει αυτή η απόφασή σας γιατί θυμόμαστε όλοι, ότι οι πραγματογνώμονες του ΣΔΟΕ, κ. Αναματερός και ο κ. Μελάς το 2015 είχαν υπολογίσει το ελάχιστο τίμημα 2,5 με 4 φορές μεγαλύτερο από τα 914 εκατομμύρια που συμφωνήθηκαν τελικά για την αγορά από Lamda του Μητροπολιτικού Πάρκου Ελληνικού. Και βέβαια, εδώ πέρα μας φέρνετε διάφορες διατάξεις πολύ ενδιαφέρουσες και καθαρά φωτογραφικές για το Ελληνικό, όπου αναφέρετε ότι «δεν ενεργείται προσωρινός προσδιορισμός της αγοραίας αξίας του ακινήτου που βρίσκεται σε περιοχή, για την οποία έχει εκδοθεί απόφαση του Υπουργείου Οικονομικών για ανάθεση σε πιστοποιημένους εκτιμητές της σύνταξης εισήγησης και καθορισμού τιμών εκκίνησης, αλλά η δήλωση καθαρίστηκε και ο φόρος μεταβίβασης βεβαιώνεται με βάση την δηλωθείσα αγοραία αξία αυτού». Πολύ ενδιαφέρον και μάλιστα κάτι πρωτόγνωρο στην ελληνική νομοθεσία, πρωτόγνωρο, θα το καταλάβει κάθε πολίτης που μας ακούει. Η διάταξη αυτή που φέρνει το Υπουργείο έχει ισχύ όχι από την ψήφιση του νόμου, όπως όλες οι διατάξεις πάντοτε σε αυτό το Κοινοβούλιο, αλλά από την κατάθεση του νόμου. Πριν από τρεις ημέρες ξεκίνησε η αναδρομική ισχύ της διάταξης.

Εξηγήστε μας γιατί το κάνατε;

Εξηγήστε μας τι ακριβώς δίνετε στον κ. Λάτση;

Πόσες ακόμη τροπολογίες ονομαστικές για να αυξήσουν τα κέρδη της Lamda Development στο Ελληνικό θα φέρετε σε αυτήν τη Βουλή;

Μπορώ να αριθμήσω τα νομοσχέδια που δεν είχαν τέτοιες τροπολογίες. Μου είναι δύσκολο να μετρήσω τα νομοσχέδια που είχαν. Είναι τα περισσότερα. Συνήθως το κάνει ο συνάδελφός σας, ο κ. Γεωργιάδης. Τώρα, βλέπω έχετε πάρει εσείς τη σκυτάλη. Περιμένουμε απαντήσεις για τα ερωτήματα, τα οποία είναι πραγματικά ερωτήματα ουσίας αφορούν τα θέματα τα βασικά σε αυτή τη χώρα, εξυπηρέτηση ιδιωτικών συμφερόντων, μη βιωσιμότητα του χρέους και άλλα σχετικά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Αρσένη. Κύριε Υπουργέ θα πρότεινα να συνεχίσουμε με τους συναδέλφους που έχουν ζητήσει το λόγο και να μιλήσετε μετά.

Κυρία Αχτσιόγλου έχετε το λόγο, ελάτε παρακαλώ.

**ΕΥΤΥΧΙΑ ΑΧΤΣΙΟΓΛΟΥ:** Ευχαριστώ κύριε Πρόεδρε.

Κυρίες και κύριοι συνάδελφοι, θα επικεντρωθώ στο σκέλος του νομοσχεδίου που αφορά το Ταμείο Χρηματοπιστωτικής Σταθερότητας. Με το νομοσχέδιο αυτό η Κυβέρνηση κάνει ακόμη ένα βήμα σε μια συνολική στρατηγική που έχει και που ακολουθεί εξ αρχής στον τραπεζικό τομέα. Είναι μια στρατηγική, η οποία έχει ως στόχο την πλήρη απουσία ή την κατάργηση κάθε παρουσίας του δημοσίου στο χρηματοπιστωτικό σύστημα. Είναι μια στρατηγική, όμως, συγχρόνως που μεριμνά και για την ωφέλεια κυρίως μεγαλοεπενδυτών και που δυστυχώς αγνοεί επιδεικτικά το δημόσιο συμφέρον. Και μιλώ για μία συνεχιζόμενη πολιτική που έχει διάρκεια και έχει παρεμβάσεις σαφείς, διότι ο τρόπος που η Κυβέρνηση της Νέας Δημοκρατίας είχε επιλέξει να παρέμβει στο Ταμείο Χρηματοπιστωτικής Σταθερότητας από την πρώτη στιγμή είναι χαρακτηριστικός.

Χαρακτηριστική ήταν η περίπτωση της διαχείρισης που έκανε στο ζήτημα της Τράπεζας Πειραιώς. Εκεί θυμόμαστε ότι η απόφαση της τράπεζας να μην πληρώσει τα οφειλόμενα το μερίδιο στο δημόσιο είτε σε μετρητά είτε σε μετοχές δεν αναχαιτίστηκε ούτε παρεμποδίστηκε με οποιονδήποτε τρόπο από το Ταμείο Χρηματοπιστωτικής Σταθερότητας, το οποίο προφανώς δεχόταν και την καθοδήγηση της Κυβέρνησης της Νέας Δημοκρατίας. Μια απόφαση, η οποία ζημίωσε το ελληνικό δημόσιο για περισσότερο από 1,5 δις.

Σε δεύτερο στάδιο, στην ίδια υπόθεση της Τράπεζας Πειραιώς με τη μεθοδολογία που ακολουθήθηκε για την αύξηση του Μετοχικού Κεφαλαίου και πάλι το Δημόσιο υπέστη μία πολύ μεγάλη μείωση, μια απίσχναση των μετοχών που διαθέτει την τάξη του 95% σύμφωνα με την έκθεση της GP Morgan και, εκεί το Ταμείο Χρηματοπιστωτικής Σταθερότητας διά της καθοδήγησης του και της Κυβέρνησης δεν άσκησε το δικαίωμα του βέτο, δεν παρεμπόδισε, δηλαδή, μια εξέλιξη η οποία και πάλι ζημίωσε το δημόσιο συμφέρον και την περιουσία του Ελληνικού Δημοσίου.

Χαρακτηριστικό δείγμα άλλο αυτής της πολιτικής που ακολουθεί η Κυβέρνηση της Νέας Δημοκρατίας στο χρηματοπιστωτικό σύστημα, αναφέρθηκε και από άλλους συναδέλφους η πρόβλεψη για το ακαταδίωκτο της διοίκησης του Ταμείου Χρηματοπιστωτικής Σταθερότητας όταν οι ενέργειες της ζημιώνουν το Ελληνικό Δημόσιο. Δηλαδή, ακόμη και σε περιπτώσεις πώλησης μετοχών κάτω του δημοσίου κάτω από την χρηματιστηριακή τους αξία και εκεί η Κυβέρνηση φρόντισε να περιβάλει με ασυλία τα στελέχη του Ταμείου Χρηματοπιστωτικής Σταθερότητας για τέτοιου τύπου ενέργειες, οι οποίες βλάπτουν καταφανώς το δημόσιο συμφέρον.

Με το παρόν νομοσχέδιο αυτή η στρατηγική εξελίσσεται, σαφώς πια, δηλώνεται μέσα στο κείμενο του νόμου ό,τι σκοπός είναι η πλήρης επιστροφή των τραπεζών στον ιδιωτικό τομέα και αυτό, μάλιστα, χωρίς καμία προστασία του δημοσίου. Διότι, προβλέπεται ότι το ΤΧΣ θα που μπορεί να διαθέτει τις μετοχές του και να λαμβάνει αποφάσεις για την διάθεση των μετοχών χωρίς καμία αναφορά στο δημόσιο συμφέρον. Δηλαδή, δεν αποτελεί εξυπηρέτηση του δημοσίου συμφέροντος, μία αρχή που θα πρέπει να διέπει τις αποφάσεις που λαμβάνει το ΤΧΣ για την πώληση των μετοχών και αν συνδυαστεί αυτό με το ακαταδίωκτο που προανέφερα, ουσιαστικά μιλάμε ό,τι δημιουργείται ένας διάδρομος για να πωλούνται οι μετοχές το ταχύτερο δυνατό του Δημοσίου και μάλιστα κάτω από την χρηματιστηριακή τους αξία.

Τι προδιαγράφει αυτό το νομοσχέδιο; Διατελεί ότι το 2025 τελειώνουμε με το ΤΧΣ, προβλέπει ουσιαστικά ότι μέσα σε τρία χρόνια θα πρέπει να πουληθούν οι μετοχές του Δημοσίου πάση θυσία χωρίς κανένα πλαίσιο και χωρίς καμία αναφορά στο δημόσιο συμφέρον και χωρίς καμία προστασία από ζημία για το Ελληνικό Δημόσιο.

Παράλληλα απαξιώνονται και πολλά ειδικά δικαιώματα του δημοσίου, εννοώ δια του ΤΧΣ στα Διοικητικά Συμβούλια των Τραπεζών, καταργείται το δικαίωμα να συγκαλεί Γενική Συνέλευση, να εγκρίνει τον Οικονομικό Διευθυντή, καταργείται το δικαίωμα «βέτο» για μια σειρά από κρίσιμα ζητήματα και, ανάμεσα σε αυτά είναι και το ζήτημα των μπόνους, της χορήγησης των μπόνων στα τραπεζικά στελέχη.

Συγκεκριμένα λέει η Κυβέρνηση, ό,τι από το 2023 θα ξεκλειδώσει ο διάδρομος για τη χορήγηση μπόνους σε τραπεζικά στελέχη, σε τράπεζες, οι οποίες έχουν δείκτη κόκκινων δανείων κάτω από 10%. Μάλιστα, σε προηγούμενη εκδοχή του νομοσχεδίου, όπως ήταν αναρτημένο στη διαβούλευση δεν υπήρχε καν το χρονικό όριο του 2023.

Ουσιαστικά, δηλαδή, έλεγε ότι θα μπορούν πια να χορηγηθούν τα μπόνους, πάντα μιλάω για τις Συστημικές Τράπεζες με δείκτη κόκκινων δανείων κάτω από 10% θα μπορούν να χορηγούνται και αναδρομικά για προηγούμενες χρήσεις οικονομικές. Προφανώς, εκεί υπήρξε κάποια εμπλοκή, κάποιες από τις ιδίως, συστημικές τράπεζες οι οποίες ακόμη δεν έχουν επιτύχει αυτό το δείκτη, αντέδρασαν. Ήταν πολύ χαρακτηριστική και η παρέμβαση που έκανε ο κύριος Πατέλης την προηγούμενη εβδομάδα και, είπε ότι έτσι, προσπάθησε να κάνει την ανάγκη φιλοτιμία και είπε ότι δεν μπορούν να έρχονται πίσω από την πλάτη μας οι τράπεζες και να προσπαθούν να πάρουν μπόνους και να χορηγήσουν μπόνους στα στελέχη τους. Υπήρξε, λοιπόν κάποια παρέμβαση από τις άλλες δύο συστημικές τράπεζες ,ότι δεν μπορούν αυτές να έπονται στην κούρσα της χορήγησης των μπόνους και ήρθε η Κυβέρνηση και προέβλεψε, ότι η χορήγηση των μπόνων θα ξεκινήσει από το 2023 για όλους.

Το πρόβλημα, δηλαδή, εδώ ποιο είναι; Φαίνεται ότι η Κυβέρνηση αυτό την απασχολεί στην παρούσα φάση είναι πως θα ξεκλειδώσει έναν διάδρομο, μια κούρσα χορήγησης μπόνους στα τραπεζικά στελέχη και, μάλιστα, με τρόπο που να τις αφήνει όλες ικανοποιημένες.

Η διαφωνία μας, για να κλείσω με αυτό το κομμάτι, με τις επιλογές της Κυβέρνησης στο Τραπεζικό Σύστημα είναι στρατηγική. Η Κυβέρνηση αντιλαμβάνεται το χρηματοπιστωτικό σύστημα ως ένα πεδίο κερδοφορίας είτε των μεγαλομετόχων των τραπεζών είτε λίγων μεγάλων επιχειρηματικών ομίλων, καθώς ακολουθούν και οι τράπεζες ένα πεδίο, μια πολιτική αποκλεισμού μικρομεσαίων επιχειρήσεων, αγροτών. Η Κυβέρνηση δεν κάνει κάποια παρέμβαση γι' αυτό και μάλιστα θα έλεγα ότι η επικροτεί αυτή την πολιτική όταν έρχεται και προβλέπει ότι και οι πόροι του Ταμείου Ανάκαμψης στην πραγματικότητα στο μεγάλο τους όγκο δι' αυτής της οδού θα διέλθουν και πάλι, άρα και πάλι θα κατευθυνθούν στους ελάχιστους.

Το έτερο πρόβλημα και η έτερη στρατηγική διαφωνία έχει να κάνει με το ότι η Κυβέρνηση αντιλαμβάνεται το χρηματοπιστωτικό σύστημα ως ένα πεδίο, όπου το δημόσιο δεν θα έχει κανένα ρόλο και κανένα λόγο. Η δική μας θέση αντιθέτως είναι ότι θα πρέπει να έχουμε παρουσία του δημόσιου πυλώνα στο τραπεζικό σύστημα. Ακριβώς γιατί, το δημόσιο οφείλει να έχει ρόλο στη χάραξη μιας συγκεκριμένης χρηματοπιστωτικής πολιτικής με στόχους κοινωνικούς και αναπτυξιακούς.

Άρα, δεν είναι το θέμα, για να το πω πιο καθαρά, ότι το νομοσχέδιο προβλέπει το τέλος του ΤΧΣ το 2025. Το θέμα είναι ότι το νομοσχέδιο και η Κυβέρνηση προβλέπουν το τέλος της παρέμβασης του δημοσίου στο χρηματοπιστωτικό σύστημα με αυτό τον τρόπο και μάλιστα χωρίς καμία διαφύλαξη και των συμφερόντων του δημοσίου. Και εκεί βρίσκεται και η στρατηγική μας διαφωνία.

Μια μικρή σημείωση γιατί είμαστε στις Επιτροπές και έχει αξία. Κατ΄ αρχάς να πω ότι εξέδωσε το Υπουργείο Οικονομικών μια ανακοίνωση, σε μια ευγενή ανταλλαγή απόψεων που είχαμε τις προηγούμενες μέρες, με μια σειρά από στοιχεία, που αφορούν την περίοδο της διακυβέρνησης του ΣΥΡΙΖΑ. Δεν θα μπω σε αυτή τη συζήτηση αυτή τη στιγμή. Αν όμως το επιλέξει ο Υπουργός Οικονομικών εκ νέου να πω ότι θα πρέπει να ληφθεί ο λόγος από τον ΣΥΡΙΖΑ για να δώσει επιτέλους και κάποιες απαντήσεις.

Εγώ δεν θεωρώ σκόπιμο να μπούμε και πάλι σε μια συζήτηση, τι έγινε με τις καταθέσεις, τι έγινε με την παρουσία του δημοσίου στο χρηματοπιστωτικό σύστημα και την αξία, τι έγινε με τα κόκκινα δάνεια, διότι η ιστορία της χώρας δεν ξεκινά τον Ιανουάριο του 2015. Η ιστορία της χώρας ξεκινάει πιο πριν και δυστυχώς, η ιστορία πριν από τον Ιανουάριο του 2015 είναι μια ιστορία χρεοκοπίας για την ελληνική οικονομία. Εγώ θα το αφήσω αυτό στην άκρη ξανά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν θα το αφήσω εγώ. Σας προϊδεάζω για να τοποθετηθείτε αν θέλετε.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Καλώς, κύριε Σταϊκούρα.

Μιλάτε για τις καταθέσεις, λοιπόν, κ. Σταϊκούρα. Να θυμίσουμε λοιπόν και τα στοιχεία. Τέλη του 2009, οι καταθέσεις ήταν 237 δις στις ελληνικές τράπεζες. Τέλη του 2014 οι καταθέσεις ήταν 160 δις. Μιλάμε για απώλειες καταθέσεων επί της διακυβέρνησης -δεν θυμάμαι να κυβερνά ο ΣΥΡΙΖΑ 2010-2014- μιλάμε για απώλειες καταθέσεων 77 δις, 32,5%. Πάει πολύ να εγκαλείτε το ΣΥΡΙΖΑ για απώλειες καταθέσεων και μάλιστα όταν την πρώτη περίοδο που ανέλαβε τη διακυβέρνηση τα στελέχη της Νέας Δημοκρατίας «Βάστα Γερούν» ζητούσαν και ζητούσαν από τους Έλληνες πολίτες να αποσύρουν τις καταθέσεις τους από τις ελληνικές τράπεζες και από το ελληνικό τραπεζικό σύστημα γιατί θα προκαλούσε ζημιά ο ΣΥΡΙΖΑ.

Δεύτερον, κόκκινα δάνεια. Ούτε τα κόκκινα δάνεια έχουν σημείο εκκίνησης τον Ιανουάριο του 2015. Από τις αρχές του 2009 ως τα τέλη του 2014 τα κόκκινα δάνεια αυξήθηκαν από 14 δις σε 97,7 δις. Μιλάμε για 83 δις αύξηση κόκκινων δανείων, αύξηση 568%. Τον Ιούνιο του 2019 όταν παραδίδει η κυβέρνηση του ΣΥΡΙΖΑ βρίσκονται στα 75 δις μειωμένα κατά 22 δις ως προς τα τέλη του 2014. Αν θέλετε να κάνουμε, λοιπόν, αυτές τις συγκρίσεις και να βλέπουμε το σύνολο της ιστορίας.

Σήμερα, είναι γνωστό ότι η μείωση που υπάρχει στα κόκκινα δάνεια είναι λογιστικού χαρακτήρα. Έχουν φύγει από τον ισολογισμό των τραπεζών έχουν όμως μεταφερθεί σε servicers, δεν έχουν φύγει από τους προϋπολογισμούς των νοικοκυριών, δεν έχουν φύγει από το οικονομικό κύκλωμα. Αντιθέτως, το πρόβλημα της υπερχρέωσης έχει διογκωθεί.

Η ίδια η Τράπεζα της Ελλάδας στα τέλη του 2021 λέει ότι το 83% των δανείων που χειρίζονται οι servicers είναι κόκκινα, δηλαδή, περί τα 108 δις. Η ίδια η Τράπεζα της Ελλάδος κατέθεσε αυτά τα στοιχεία.

Σε ό,τι αφορά την αξία συμμετοχής του δημοσίου στις τράπεζες. Επί Νέας Δημοκρατίας ξεκίνησε το 2012 με 49,7 δις, κατέληξε το 2014 με 23 δις, απώλειες 26 δις. Και επί ΣΥΡΙΖΑ υπήρξαν απώλειες, πράγματι, στην αξία συμμετοχής του δημοσίου, αλλά δεν ήταν ούτε στο μισό αυτού που συνέβη επί Νέας Δημοκρατίας.Άρα και θα το σταματήσω εδώ, η ιστορία της χώρας και της οικονομίας δεν ξεκινά τον Ιανουάριο του 2015, υπήρχε πριν και δυστυχώς, όπως προείπα, ήταν μια ιστορία χρεοκοπίας με πάρα πολύ μελανά σημεία.

Κλείνω, είναι εδώ και ο κ. Τσάκωνας, με μία αναγκαία διευκρίνιση που αφορά τον ΟΔΔΗΧ. Στο νομοσχέδιο γίνονται κάποιες εσωτερικές διευθετήσεις για τον ΟΔΔΗΧ, δεν έχουμε αντίρρηση. Υπάρχει, όμως, ένα μεγάλο ζήτημα, το οποίο θέλουμε να ξεκαθαριστεί.

Μεταφέρεται η αρμοδιότητα διαχείρισης του ταμειακού αποθέματος του Δημοσίου, του «μαξιλαριού» στον ΟΔΔΗΧ; Μεταφέρεται πλήρως η αρμοδιότητα εκεί; Γιατί αν αυτό συμβαίνει, εμείς είμαστε αρνητικοί. Μιλάμε για μια αρμοδιότητα, η οποία τεράστια πολιτική σημασία, την αγκαλιάζει και την περιβάλλει κρίσιμη πολιτική ευθύνη και η βαρύτητα, επίσης των αποφάσεων πάρα πολύ σημαντική για να μεταφερθεί οπουδήποτε αλλού πέρα από τον Υπουργό Οικονομικών. Σας παρακαλώ, να μας το διευκρίνισε αυτό.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς, την κυρία Αχτσιόγλου.

Τον λόγο έχει ο κ. Κουρουμπλής

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Καλησπέρα σας, κύριε Πρόεδρε.

Θα ξεκινήσω, κύριε Πρόεδρε, με μια πολιτική παρατήρηση και θα προκαλέσω με την καλή έννοια τον αξιότιμο κύριο Υπουργό, διότι ένα από τα επιχειρήματα με τα οποία η Νέα Δημοκρατία «άρπαξε» τις εκλογές το 2019, ήταν το περίφημο «θα προκαλέσουμε τη δημιουργία Εξεταστικής Επιτροπής για το 2015».

Η Νέα Δημοκρατία κυβερνάει τρία χρόνια τη χώρα και όσα είπε μεταξύ αυτών και για το ζήτημα της περίφημης Εξεταστικής, δεν το έφερε. Φέρτε το, λοιπόν, έστω και τώρα, κύριε Υπουργέ, από το 2009 μέχρι το 2020, το 2019, το 2020, το 2021 ή από το 2000 μέχρι τώρα. Να δούμε, τελικά, ποιοι είναι οι υπεύθυνοι της χρεοκοπίας της χώρας;

Τώρα σε ό,τι αφορά τα ζητήματα που μας ταλανίζουν αυτήν την εποχή. Ένα θέμα που ήθελα να θίξω, κύριε Πρόεδρε και θα σας το θέσω και γραπτώς, είναι ότι 70.000 οικογένειες πραγματικά ζουν το δράμα των περίφημων δανείων, με έκφραση το ελβετικό φράγκο. Θα ήταν εξαιρετικά θετικό και χρήσιμο και ο Υπουργός να συνηγορήσει και πιστεύω όλα τα κόμματα θα συνηγορήσουν, ώστε η Επιτροπή μας να αφιερώσει μία συνεδρίαση για ένα τέτοιο ζήτημα αναζητώντας μία νομοθετική ρύθμιση, που πραγματικά θα έδινε διέξοδο σε αυτές τις οικογένειες, που ταλανίζονται από την εκκρεμότητα αυτή, μία λύση στο πολύ μεγάλο πρόβλημα που απειλεί τα σπίτια τους και απειλεί και τα χρήματα που έχουν δώσει μέχρι σήμερα.

Ένα δεύτερο ζήτημα που θα ήθελα να θίξω, κύριε Πρόεδρε, είναι ο περίφημος εξωδικαστικός συμβιβασμός. Μας είπε η Κυβέρνηση, όταν ψηφίζαμε αυτή τη διάταξη, ότι πραγματικά θα έδινε διέξοδο στα πολύ μεγάλα και σημαντικά προβλήματα που αφορούσαν χιλιάδες οικογένειες. Τελικά, όμως, τι απεδείχθη; Ότι η όλη ιστορία ήταν μία πομφόλυγα. Δεν υπήρξε κανένα πρακτικό αποτέλεσμα, αφού, κύριε Υπουργέ, δεν προβλέψατε την υποχρέωση των Funs να αποδίδουν στους οφειλέτες, στους δανειολήπτες εγγράφως τις οφειλές που έχουν για να μπορούν να προχωρήσουν την πτωχευτική διαδικασία και να μπορέσουν να διεκδικήσουν αυτά που νομίζουν.

Επίσης, ένα τρίτο ζήτημα, κύριε Υπουργέ, είναι η ακρίβεια για την οποία συζητάμε συνεχώς. Εδώ, όμως, μιλάμε για μία κατάσταση που καγχάζει, προκαλεί ο τρόπος με τον οποίον εξελίσσεται αυτή η κατάσταση και πιέζει τα νοικοκυριά. Γιατί το λέω αυτό; Ότι η ακρίβεια δεν υπάρχει αλλού και υπάρχει μόνο εδώ; Όχι, βέβαια. Εδώ μεταφράζεται με ένα πολλαπλασιαστικό ρόλο και θα σας πω γιατί.

Μας έλεγε, ο κ. Σκυλακάκης, προχθές, ότι το κράτος έχει 100 περίπου εκατομμύρια μείωση από τα έσοδα του Ειδικού Φόρου και του ΦΠΑ λόγω του περιορισμού της κατανάλωσης των καυσίμων. Την ίδια στιγμή, όμως, ένα από τα διυλιστήρια, δεν θα σας πω ποιο, να με διαψεύσετε, το χρονικό διάστημα των ίδιων μηνών του προηγούμενου χρόνου, Δεκέμβριος - Μάιος, πέντε μήνες, είχε 67 εκατομμύρια κέρδη, το ίδιο χρονικό διάστημα σήμερα έχει 197 εκατομμύρια κέρδη. Θα ήθελα πραγματικά να το διαψεύσετε και θα το αποδεχτώ, άμα το πείτε εσείς.

Κύριε Πρόεδρε, 2 δισεκατομμύρια είναι τα χρήματα που έχει αποφέρει στους επιτηδείους, στους αρμοδίους, στους επιχειρηματίες που διαχειρίζονται το ζήτημα του φυσικού αερίου και του ρεύματος -δύο δισεκατομμύρια- και η Κυβέρνηση στο ίδιο διάστημα θα μοιράσει σε πέντε εκατομμύρια ανθρώπους -πέντε εκατομμύρια νοικοκυριά- 280 εκατομμύρια. Αυτό το κρατάμε, για να καταλάβουμε τι γίνεται.

Επίσης, κάτι ακόμα κύριε Υπουργέ, σας άκουσα εδώ σε αυτή την Επιτροπή, όπως αγκούσα και τον κ. Πρωθυπουργό, ότι αυτά τα 40 δισεκατομμύρια περίπου των καταθέσεων θα αφορούσαν κατά το 50% τα νοικοκυριά και το 50% τις μεγάλες επιχειρήσεις.

Και ήλθε η Τράπεζα της Ελλάδος, να σας διαψεύσει με την τελευταία Έκθεσή της, όπου ουσιαστικά ομολογούσε το 95% αυτών των καταθέσεων αφορούσαν συγκεκριμένες καταθέσεις.

Τώρα σε ό,τι αφορά το νομοσχέδιο, γιατί θα έχουμε και άλλες μέρες που θα το συζητήσουμε.

Κύριε Υπουργέ, είσαστε η μόνη Κυβέρνηση, από όλες τις προηγούμενες ακόμα και από τις κυβερνήσεις της Νέας Δημοκρατίας προηγούμενων θητειών, που περιβάλλεται συνεχώς διοικητικά συμβούλια φορέων με τη διαδικασία της προστασίας τους, δηλαδή τους παρέχετε ασυλία.

Και το ερώτημα που γεννιέται σε εμένα τον απλό πολίτη, τον απλό βουλευτή, τι φοβάστε; Θα παρανομήσουν και ως εκ τούτου θα είναι υπό την απειλή διώξεων με βάση αυτό που θα επιχειρήσουν σε ό,τι αφορά την πώληση των μετοχών των συστημικών τραπεζών;

Είναι δυνατόν, κύριε Υπουργέ, σε μια τέτοια κρίση που πραγματικά ζει ο λαός αυτό που ζει, και το ζει στη συντριπτική του πλειοψηφία, να ακούγεται στο Ελληνικό Κοινοβούλιο, ότι μπορεί ενδεχομένως, να πουλήσουν μετοχές τραπεζών του δημοσίου σε κατώτερη τιμή από αυτή τη χρηματιστηριακή; Και μόνο αυτό δεν δημιουργεί στον κόσμο, δεν προκαλεί το δημόσιο αίσθημα; Μπορείτε να το σηκώσετε, να το κουβαλήσετε και ως άνθρωπος –εγώ σας εκτιμώ και σας τιμώ- αυτό το πράγμα στη ζωή σας; Γιατί δεν θα είστε μόνιμος Υπουργός, κύριε Υπουργέ, θα είστε και πολίτης κάποια στιγμή και πρέπει να έχετε και τη συνείδησή σας ήσυχη και την παρουσία σας.

Είναι δυνατόν, να συζητάμε σε τέτοια περίοδο, που ο κόσμος βρίσκεται σε απόγνωση, να επιτρέπουμε σε κάποιους κυρίους να λειτουργούν με αυτόν τον τρόπο, να έχουν αυτό το δικαίωμα; Να πω για άλλη μια φορά, κύριε Υπουργέ, να τονίσω και να το ξανατονίσω, γιατί σας το λένε και οι ψηφοφόροι σας, δεν είναι πλούσιοι στη Λαμία οι ψηφοφόροι σας, όταν πάει ένας άνθρωπος σε μία τράπεζα πληρώνει ακόμα και την ανάσα που παίρνει από τις καταχρηστικές χρεώσεις του τραπεζικού συστήματος.

Μίλησε ο κ. Πρωθυπουργός, έκανε παρατηρήσεις το άκουσα και από εσάς και τι έγινε, ποιο είναι το αποτέλεσμα της συμπεριφοράς αυτών των κυρίων αντί να περιορίσουν αυτές τις καταχρηστικές χρεώσεις παρέχουν μπόνους σε όλο αυτό το σύστημα, που τους περιβάλλει.

Αυτό βέβαια ελληνικός λαός -να ξέρετε- μπορεί να μην μιλά ο κόσμος, μπορεί να τον καταστήσατε θεατή των πραγματικών προβλημάτων που τον ταλανίζουν μέσα από το μιντιακό σύστημα, αλλά κάποια στιγμή ξέρετε, έρχεται η μεγάλη κρίση και τότε τα πράγματα θα είναι εξαιρετικά δύσκολα.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, τον κύριο Κουρουμπλή.

Το λόγο τώρα έχει ο Υπουργός Οικονομικών, ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών) :** Ευχαριστώ κύριε Πρόεδρε.

Νομίζω ότι θα τοποθετηθώ πολύ λιγότερο στον πυρήνα του νομοσχεδίου και θα αξιοποιήσω το χρόνο, για να δώσω ορισμένες απαντήσεις σε συναδέλφους, ξεκινώντας λίγο ανάποδα, από τον κ. Κουρουμπλή.

Κύριε Κουρουμπλή μιλήσατε για πράγματα, τα οποία θεωρείτε ότι εισάγουμε για πρώτη φορά στο Ελληνικό Κοινοβούλιο, σήμερα. Θα μου επιτρέψετε να σας πω, ότι αυτά έχουν νομοθετηθεί. Έχουν νομοθετηθεί το 2014 και το 2015. Έχουμε κάνει συζήτηση γι’ αυτό. Για τη διάθεση ή για την πώληση μετοχών κάτω από τη χρηματιστηριακή, το έχετε ψηφίσει εσείς ο ίδιος, κύριε Κουρουμπλή, το Νοέμβριο του 2015. Στα πρακτικά, στις 11 Μαρτίου του 2021, λέει ο κ. Τσακαλώτος «Υπάρχει δυνατότητα να πουλάει το ΤΧΣ πιο χαμηλά από την τιμή κτήσης και τη χρηματιστηριακή αξία». Είναι ο ν.4254/2014. Αυτό εμείς δεν το αλλάξαμε. Το κρατήσαμε. Οφείλω να ομολογήσω, ότι κάνατε μια προσπάθεια το Νοέμβριο του 2015 να το αλλάξετε και μετά από 20 μέρες νομοθετήσατε, ακριβώς αυτό, για το οποίο διαμαρτύρεστε σήμερα. Τη δική σας ψήφο φέρει και τώρα ρωτάτε την Κυβέρνηση; Από το 2015 ισχύει αυτό για το Ταμείο Χρηματοπιστωτικής Σταθερότητας.

Δεύτερον. Είπατε κύριε Κουρουμπλή για τις καταθέσεις, ότι έρχεται η Τράπεζα της Ελλάδος και διαψεύδει τα 40 δις. Θα μου επιτρέψετε να σας καταθέσω την Έκθεση Χρηματοπιστωτικής Σταθερότητας, Μάιος του 2012, της Τραπέζης της Ελλάδος, που έχει έναν πίνακα στη σελίδα 128 και λέει ότι «Μέσα στην πανδημία, οι καταθέσεις των πολιτών, νοικοκυριών και επιχειρήσεων, αυξήθηκαν κατά 40 δισεκατομμύρια ευρώ. Είκοσι δισεκατομμύρια ευρώ τα φυσικά πρόσωπα και 20 δισεκατομμύρια ευρώ τα νομικά πρόσωπα. Φυσικά πρόσωπα μέχρι 5.000 ευρώ καταθέσεις, 493 εκατομμύρια αύξηση. Από 5.000 - 50.000 ευρώ καταθέσεις, 7,6 δισεκατομμύρια αύξηση. Από 50.000 - 100.000 ευρώ καταθέσεις, 3,8 δισεκατομμύρια ευρώ αύξηση κ.ο.κ.». Αυτό είναι δημόσια διαθέσιμο έγγραφο της Τραπέζης της Ελλάδος στην Έκθεση Χρηματοπιστωτικής Σταθερότητας. Παρακαλώ να ανατρέξετε, να το μελετήσετε και να το αξιολογήσετε. Σελίδα 128, πριν από δέκα μέρες δημοσιευμένο, το Μάιο του 2022.

Άκουσα τον αγαπητό και φίλο, Εισηγητή της Αξιωματικής Αντιπολίτευσης να μιλάει για επιδείνωση βασικών δεικτών της οικονομίας. Και το λέτε σήμερα. Το λέτε σήμερα που δημοσιοποιήθηκαν τα στοιχεία για το ρυθμό μεγέθυνσης της ελληνικής οικονομίας, ο οποίος είναι ο δεύτερος υψηλότερος στην Ευρώπη. Είναι 7%. Πολύ πάνω κι από τις εκτιμήσεις της Ελληνικής Κυβέρνησης στο βασικό σενάριο που έχουμε, για να βγάλει η χώρα ρυθμό οικονομικής μεγέθυνσης 3% στο τέλος της χρονιάς. Αρκετά υψηλότερο. Και επειδή ακούω, εύλογα, τον προβληματισμό του κ. Βιλιάρδου, ποια ήταν η κατάσταση το περσινό τρίμηνο, ποια είναι φέτος, να υπενθυμίσω ότι και η άλλη Ευρώπη είχε αυστηρούς περιορισμούς πέρυσι. Ο μέσος όρος, όμως, της Ευρώπης είναι 5,1% στο πρώτο τρίμηνο, η Γαλλία 5,3%, η Ιταλία 5,8%, η Ισπανία 6,4%, η Ελλάδα 7% και ναι, πράγματι, η Πορτογαλία 11,9%.

Υπάρχει, όμως, ένας πολύ ενδιαφέρον πίνακας, ένας πολύ ενδιαφέρον δείκτης, κύριε συνάδελφε και θεωρώ ότι αυτό είναι πάρα πολύ σημαντικό και δίνει μια απάντηση, κύριε Βιλιάρδο σε ένα, επαναλαμβάνω, εύλογο προβληματισμό σας. Είπατε «μη θριαμβολογείτε». Ο όγκος του ΑΕΠ το πρώτο τρίμηνο του 2022, είναι 47,2 δις. Πότε είχαμε ξανά 47,2 δις; Είχαμε το τρίτο τρίμηνο του 2011. Άρα, ο όγκος του ΑΕΠ, δεν συγκρίνω με τον προηγούμενο χρόνο, φτάσαμε στο επίπεδο του 2011. Αυτό νομίζω είναι μια μεγάλη επιτυχία για τη χώρα. Είναι μια μεγάλη επιτυχία της κοινωνίας, στην οποία βοήθησε και η Ελληνική Κυβέρνηση με τις πολιτικές της.

Συνεπώς, σε συνέχεια αυτών που ανέφερε ο αγαπητός Εισηγητής της Αξιωματικής Αντιπολίτευσης, για επιδείνωση βασικών δεικτών, τα σημερινά στοιχεία δείχνουν αύξηση της κατανάλωσης κατά 10%, αύξηση των επενδύσεων κατά 11,5%. Υπάρχουν, επίσης, πρόσφατα στοιχεία για συνεχιζόμενη συρρίκνωση της ανεργίας. Υπάρχουν οι Εκθέσεις της Ευρωπαϊκής Επιτροπής που δείχνουν ότι η Ελλάδα θα είναι, πανευρωπαϊκά, πρωταθλήτρια σε επενδύσεις το 2022, με διψήφιο ποσοστό κ.ο.κ..

Αυτό δεν σημαίνει ότι δεν υπάρχουν προβλήματα. Αυτό δε σημαίνει ότι δεν υπάρχουν νέες προκλήσεις να αντιμετωπίσει η σημερινή Κυβέρνηση. Αλλά αυτό σημαίνει ότι κοινωνία και πολιτεία, νοικοκυριά και επιχειρήσεις, μαζί με την ελληνική Κυβέρνηση τα καταφέραμε μέχρι σήμερα ικανοποιητικά.

Πάω λίγο τώρα στα θέματα των τραπεζών. Τι σύγκριση να κάνουμε όταν επί ημερών ΣΥΡΙΖΑ επιβλήθηκε τραπεζική αργία και κεφαλαιακοί περιορισμοί. Θα μπορούσε η συζήτηση να τελειώσει με αυτές τις δύο προτάσεις. Τραπεζική αργία και κεφαλαιακοί περιορισμοί. Και μου συγκρίνετε την περίοδο της ΝΔ με την περίοδο του ΣΥΡΙΖΑ; Ο ΣΥΡΙΖΑ των κεφαλαιακών περιορισμών και της τραπεζικής αργίας θέλει πολύ θράσος να μιλάει για το τραπεζικό σύστημα. Αλλά επειδή πάντα μου αρέσουν οι δείκτες και προκαλώ για τους δείκτες, αναφέρθηκε η κυρία Αχτσιόγλου στις καταθέσεις. Απλά τσουβάλιασε λίγο το παρελθόν. Αν δεν με απατά η μνήμη μου, η ΝΔ κυβέρνησε την περίοδο 2012 - 2014 ή μας τσουβαλιάζετε όλους μαζί; Η ΝΔ, συνεπώς, παρέλαβε τις καταθέσεις στα 161,5 δις και τις παρέδωσε στα 160 δις κυρία Αχτσιόγλου, για να είστε απολύτως ακριβείς όταν τοποθετήστε, 161 δις με 160 δις, 1 δις.

Αλήθεια το 2015 τι έγινε και πήγανε στα 123 δις; Ποιος κυβέρνησε; Παραδώσατε, συνεπώς τις καταθέσεις στα 136,9 δις, κυρία Αχτσιόγλου. Άρα, όταν κάνετε σύγκριση να είστε ακριβείς. Εδώ είναι το Ελληνικό Κοινοβούλιο, εδώ συνεπώς μιλάμε για περιόδους διακυβέρνησης του κάθε κόμματος και έχουμε και έχω ευθύνη για την περίοδο διακυβέρνησης της ΝΔ. Έκτοτε οι καταθέσεις έχουν αυξηθεί και σήμερα είναι στα 178,2 δισεκατομμύρια ευρώ. Τα επιμέρους στοιχεία, που ζήτησε ο κ. Κουρουμπλής, είναι στη διάθεσή σας. Εδώ έχω και την ανάλυση νοικοκυριά και επιχειρήσεις. Παρακαλώ για τα πρακτικά, για την κάθε περίοδο διακυβέρνησης του κάθε κόμματος.

Πάμε λίγο στα κόκκινα δάνεια. Ενδιαφέρον στοιχεία και εδώ. Λέει, η κυρία Αχτσιόγλου, αυξήθηκαν πολύ τα κόκκινα δάνεια. Απλά υπάρχει ένας βασικός δείκτης ξέρετε και με βάση τον οποίο νομοθετούμε σήμερα. Το ποσοστό των δανείων, αυτό όλος τυχαίος η κυρία Αχτσιόγλου το παρέλειψε. Όχι τυχαία, διότι ο ΣΥΡΙΖΑ παρέλαβε τα κόκκινα δάνεια ως ποσοστό των δανείων στο 43,5% και τα παρέδωσε στο 43,6%. Σήμερα, κυριολεκτώ σήμερα, γιατί βγήκαν επιπρόσθετα στοιχεία για το πρώτο τρίμηνο του 2022, τα κόκκινα δάνεια είναι στο 12,1%. Ακόμα πιο κάτω απ’ ότι ήταν στο τέλος του 2021. Ναι, ο όγκος των κόκκινων δανείων είναι στα 17,7 δισεκατομμύρια ευρώ όταν τα είχαμε παραλάβει στα 75,3 δισεκατομμύρια ευρώ. Είναι αλήθεια, όπως είπε η κυρία Αχτσιόγλου, ότι σε απόλυτο νούμερο τα κόκκινα δάνεια μειώθηκαν αφού διογκώθηκαν για δύο χρόνια από τα 97,6 δις στα 75,3 δις. Αλλά ως ποσοστό του συνόλου και αυτό είναι το σημαντικό, αυτό νομοθετούμε σήμερα, αυτό περίμενα να ακούσω, παρέμεινε στο τέλος της διακυβέρνησης ΣΥΡΙΖΑ στο επίπεδο, στο ποσοστό το οποίο τα παρέλαβε.

Ταμειακά διαθέσιμα. Άκουσα, κύριε Εισηγητή να λέτε, μας παραδώσαμε 38 δις και σήμερα, από ότι ακούτε, είναι μειωμένα. Πρώτα απ’ όλα να σας ενημερώσω ότι είναι 39,9 δις σήμερα. Δεύτερον, να σας ενημερώσω ότι είναι πάρα πολύ σημαντικό να αξιολογεί κανείς πώς διαμορφώνονται τα ταμειακά διαθέσιμα. Πράγματι, έχουμε δύο διαφορετικές σκέψεις. Εσείς θέλετε ταμειακά διαθέσιμα από την υπερφορολόγηση των νοικοκυριών και των επιχειρήσεων. Το κάνατε, το κάνατε με εξαιρετική επιτυχία την περίοδο σας. Αυτά ήταν ταμειακά διαθέσιμα και αφού σκουπίσατε το πρώτο εξάμηνο του 2015 όλα τα ταμειακά διαθέσιμα των φορέων της Γενικής Κυβέρνησης, αρχικά σας θυμίζω, εκτός αν θέλετε τα πρακτικά, εθελοντικά και μετά υποχρεωτικά.

Έτσι διαμορφώθηκαν τα ταμειακά διαθέσιμα. Εμείς δημιουργούμε ταμειακά διαθέσιμα μειώνοντας τη φορολόγηση νοικοκυριών και επιχειρήσεων και βγαίνοντας στις αγορές, με μία διορατική και υπεύθυνη εκδοτική στρατηγική. Συνεπώς, θα καταθέσω, όπως πάντα με πλήρη διαφάνεια, το πόσες εκδόσεις έχουμε κάνει και με τι κόστος δανεισμού τα τελευταία τρία χρόνια. Έχουμε σηκώσει από τις αγορές 34,5 δισεκατομμύρια ευρώ, επί ημερών της σημερινής διακυβέρνησης, όταν τα ταμειακά διαθέσιμα είναι 40 δις σήμερα και ήταν 38 το 2015. Εδώ παρακαλώ, είναι για τα πρακτικά τα σχετικά στοιχεία.

Είπατε κάτι για την αποτίμηση της συμμετοχής του ΤΧΣ στις συστημικές τράπεζες. Θα επανέλθω πολύ διεξοδικά. Αυτά είναι ενδιαφέροντα θέματα να τα υπενθυμίζουμε, κατά καιρούς. Θα καταθέσω στα πρακτικά τη συρρίκνωση της αποτίμησης συμμετοχής του ΤΧΣ στις συστημικές τράπεζες την περίοδο διακυβέρνησης ΣΥΡΙΖΑ. Νομίζω, τα 12 να γίνουν 1, είναι μια μεγάλη διαφορά. Παρακαλώ στα πρακτικά.

Τι θέλουμε εμείς; Εμείς πράγματι, θέλουμε και επιδιώκουμε τη σταθερότητα του τραπεζικού συστήματος. Και απορώ, πώς η Αξιωματική Αντιπολίτευση είναι η μόνη που λέει, εντός και εκτός Ελλάδος, ότι απέτυχε η αύξηση μετοχικού κεφαλαίου της τράπεζας Πειραιώς. Επίσης, μου κάνει εντύπωση πως ο ΣΥΡΙΖΑ είναι το μόνο κόμμα της αντιπολίτευσης σήμερα, που μίλησε για τα μπόνους. Δεν άκουσα άλλο κόμμα. Κανένας άλλος δεν μίλησε. Και μου κάνει εντύπωση πως από 29/4 που ήταν αυτό διαθέσιμο, ξαφνικά ο ΣΥΡΙΖΑ έβγαλε ανακοίνωση προχθές. Από 29/4 τι έκανε και μάλιστα σε δυσμενέστερη εκδοχή αυτού που νομοθετούμε. Από 29/4 νομίζω ότι υπάρχει μια επάρκεια ενάμιση μήνα. Θα περίμενα να δω κάποια ανακοίνωση. Θα περίμενα να δω ένα ενδιαφέρον από την Αξιωματική Αντιπολίτευση. Τι έκανε από 29/4; Ήταν σε δημόσια διαβούλευση το σχέδιο νόμου, κανονικά για δύο εβδομάδες. Συζητήθηκε, δεν έγινε κανένα σχόλιο επί του θέματος στη δημόσια διαβούλευση. Και έρχεστε σήμερα να πείτε τι; Αντιλαμβάνομαι τι θέλετε να πείτε. Θέλετε να πείτε ότι έχουμε δύο διαφορετικές στρατηγικές. Πράγματι, έχουμε δύο διαφορετικές στρατηγικές. Εμείς πιστεύουμε σε ένα τραπεζικό σύστημα υγιές, σταθερό, ισχυρό, εύρωστο, που θα λειτουργεί με ιδιωτικοοικονομικά κριτήρια. Εσείς πιστεύετε σε πρακτικές παράλληλου τραπεζικού συστήματος, υπό κρατικό έλεγχο, που ευαγγελιζόσασταν και προωθούσατε ως κυβέρνηση. Αυτά όμως έχουν παρέλθει ανεπιστρεπτί. Ναι, συνεπώς, έχουμε διαφορετικές σχολές σκέψης. Εσείς θέλετε παράλληλα τραπεζικά συστήματα, ύποπτα στη λειτουργία τους. Τα βοσκοτόπια τα θυμόμαστε όλοι. Εμείς θέλουμε υγειές, ισχυρό, σταθερό, εύρωστο χρηματοπιστωτικό σύστημα.

Άκουσα τον αγαπητό συνάδελφο τον κ. Σαρακιώτη, να λέει ότι ουσιαστικά δεν έχουμε πετύχει κάτι και δημιουργούνται νέα μη εξυπηρετούμενα δάνεια. Θέλω να συμφωνήσω μαζί του και το έχω πει και δημόσια, ότι σε περιόδους κρίσεων υπάρχει πάντα κίνδυνος αύξησης του όγκου του ιδιωτικού χρέους, οφειλών νοικοκυριών και επιχειρήσεων σε τράπεζες, εφορίες, ασφαλιστικά ταμεία, ΔΕΗ, ή άλλους παρόχους. Πράγματι, υπάρχει αυτός ο κίνδυνος. Στόχος και σκοπός της Κυβέρνησης είναι να περιορίσει αυτούς, τους δυνητικούς κινδύνους. Μέχρι τώρα, αυτό το έχουμε καταφέρει ικανοποιητικά. Όπως βλέπετε, πάντα οι λέξεις που χρησιμοποιώ είναι ικανοποιητικά. Δεν θριαμβολογώ. Αλλά, εκ του αποτελέσματος, επειδή ήταν ακριβώς το ίδιο επιχείρημα που χρησιμοποίησε η αξιωματική αντιπολίτευση στην αρχή της υγειονομικής κρίσης το 2020, δηλαδή, θα διογκωθεί το ιδιωτικό χρέος, εκ του αποτελέσματος μειώθηκε. Μειώθηκε, συρρικνώθηκε και βελτιώθηκε η λειτουργία του τραπεζικού συστήματος, τόσο στο παθητικό όσο και στο ενεργητικό.

Όταν λέτε, ότι αυτή η στρατηγική που ακολουθούμε στο τραπεζικό σύστημα δεν πείθει κανέναν, θέλω να σας πω - και ευχαριστώ δημόσια τον κύριο Τσάκωνα, για την σκληρή δουλειά που έχει καταβάλει αυτός και οι συνεργάτες του την τελευταία τριετία - ότι ένα βασικό αντικείμενο που αξιολογούν οι οίκοι αξιολόγησης, προκειμένου να κάνουν αναβάθμιση της χώρας, είναι η μείωση των κόκκινων δανείων στα χαρτοφυλάκια των τραπεζών. Άρα, αυτός ο στόχος που επετεύχθη, ήταν ένα από τα στοιχεία που οδήγησαν τους οίκους αξιολόγησης σε εννέα αναβαθμίσεις της ελληνικής οικονομίας, μέσα στην υγειονομική κρίση, επειδή μεταξύ άλλων όχι μόνο πέτυχε η Κυβέρνηση στη διαχείριση των δημόσιων οικονομικών, όχι μόνο υπήρχε σταθερότητα και ασφάλεια στη χώρα, όχι μόνο υπήρχε εμπιστοσύνη στην Ελληνική Κυβέρνηση, αλλά και γιατί μειώθηκε ο όγκος των κόκκινων δανείων στα χαρτοφυλάκια των τραπεζών.

Δεν έχω κρύψει ποτέ, ότι η μείωση του όγκου των κόκκινων δανείων, δεν συνεπάγεται μείωση του ιδιωτικού χρέους. Προφανώς, το ιδιωτικό χρέος μεταβιβάζεται σε άλλους φορείς. Σημαίνει όμως, ότι το χαρτοφυλάκιο των τραπεζών είναι σε καλύτερη κατάσταση, προκειμένου να χρηματοδοτήσει με μεγαλύτερη επάρκεια την πραγματική οικονομία. Έχω πει, ότι μόλις τελειώσουμε και τα επόμενα νομοσχέδια, θα ήθελα να επαναλάβουμε τη συζήτηση για τη ρευστότητα στην πραγματική οικονομία και για το ιδιωτικό χρέος. Θα είναι ενδιαφέρον στοιχείο, προκειμένου να υποβάλλουμε ορισμένα στοιχεία και να αξιολογηθούν. Όχι, τα ταμειακά διαθέσιμα παραμένουν στην ευθύνη του Υπουργού Οικονομικών. Μόνο ότι περισσεύει, το διαχειρίζεται ο ΟΔΔΗΧ, που είναι υπεύθυνος για την κάλυψη των ταμειακών αναγκών του δημοσίου. Μετά την κάλυψη αυτού, το περίσσευμα είναι υπό διαχείριση.

Ουσιαστικά δεν μίλησα για το νομοσχέδιο, αλλά ήθελα να δώσω κάποιες απαντήσεις. Αύριο θα έχω την ευκαιρία να μιλήσω και για το πριμ παραγωγικότητας στην ΕΑΒ, που ενισχύουμε την ΕΑΒ και τους εργαζόμενους εκεί. Θα μιλήσουμε και για άλλες ενδιαφέρουσες διατάξεις, που δίνουμε κίνητρα για την πράσινη οικονομία. Θα μιλήσω λίγο για αυτό, στο οποίο αναφέρθηκε η αξιωματική αντιπολίτευση, μόνο η αξιωματική αντιπολίτευση το επαναλαμβάνω, από όλα τα κόμματα εδώ. Η προτεινόμενη ρύθμιση, νομίζω αν κατάλαβα καλά από την εισήγηση του κ. Σαρακιώτη, σε αρκετές διατάξεις, σε χρονοδιαγράμματα υπάρχει μια σύμπτωση απόψεων, παρά τη διαφωνία στην κεντρική πολιτική κατεύθυνση, αλλά επισημαίνει έναν προβληματισμό. Εγώ θα ήθελα να χρησιμοποιήσω τον όρο «προβληματισμό» και όχι «σκάνδαλο» που χρησιμοποιεί η κυρία Αχτσιόγλου. Νομίζω ότι είναι βαριές εκφράσεις και τουλάχιστον, σε μια Κυβέρνηση που δεν έχει δώσει δάνεια για βοσκοτόπια, δεν μπορεί να λέγεται. Θα μπορούσε να το αντιστρέψει κάποιος, αλλά εγώ δεν το κάνω. Κρατάω το επίπεδο του Ελληνικού Κοινοβουλίου. Η προτεινόμενη ρύθμιση συνεπώς, αναφορικά με την χορήγηση μεταβλητών αποδοχών στα ανώτατα διοικητικά συμβούλια των πιστωτικών ιδρυμάτων, τα οποία έχουν λάβει κεφαλαιακή ενίσχυση από το ταμείο χρηματοπιστωτικής σταθερότητας, προβλέπει τα εξής. Δεν μπορούν να χορηγηθούν μπόνους για όσο διάστημα εξελίσσεται σχέδιο αναδιάρθρωσης του πιστωτικού ιδρύματος και μέχρι ολοκλήρωσης αυτού. Δεν μπορούν να χορηγηθούν μπόνους για όσο διάστημα ο δείκτης των μη εξυπηρετούμενων δανείων είναι άνω του 10% προς το σύνολο των δανείων. Κύριε Σαρακιώτη, αυτό σημαίνει ότι αν ο φόβος που εκφράζετε, εύλογος προβληματισμός, για πιθανή διόγκωση των κόκκινων δανείων, εμφανιστεί το 2023 και ο όγκος των κόκκινων δανείων υπερέβη το 10% σε κάποιες τράπεζες που είναι κάτω από 10, δεν μπορούν να χορηγήσουν μπόνους. Είναι για όσο διάστημα είναι κάτω από το 10%. Άρα, αν αυτός ο προβληματισμός ουσιαστικά υλοποιηθεί, δεν μπορεί να εφαρμοστεί η διάταξη, για την οποία εκφράσατε προβληματισμούς. Άρα, δεν μπορούν να χορηγηθούν μπόνους για τις οικονομικές χρήσεις μέχρι 31/12/22 και δεν μπορούν να χορηγηθούν μπόνους σε μετρητά. Τι πραγματικά συνεπώς επιτρέπεται με την προτεινόμενη διάταξη, απολύτως αποδεκτή από την Ευρωπαϊκή Κεντρική Τράπεζα; Στα πιστωτικά ιδρύματα που έχουν ολοκληρώσει τα σχέδια αναδιάρθρωσης και εφόσον, επιτύχουν τη μείωση των μη εξυπηρετούμενων δανείων κάτω από 10%, τότε για τις χρήσεις από 1/1/23 και μετά, υπάρχει δυνατότητα χορήγησης μεταβλητών αποδοχών, αποκλειστικά και μόνο με τη μορφή μετοχών ή άλλων ανάλογων τίτλων.

Επομένως, η όποια μεταβλητή απολαβή χορηγηθεί, εξακολουθεί να είναι απολύτως συνδεδεμένη με την πρόοδο και την αξία της τράπεζας. Άρα, οι όποιες μεταβλητές αποδοχές αποκτούν αξία, μόνο εφόσον οι διοικήσεις τους επιτύχουν να αυξήσουν την αξία της τράπεζας και προκειμένου τα βήματα να υλοποιούνται με μεθοδικότητα για το παρόν και το μέλλον, εξαιρέθηκαν σε κάθε περίπτωση οι χρήσεις μέχρι το 2022.

Ένα ερώτημα που θα μπορούσα να ακούσω είναι ότι, η προτεινόμενη τροποποίηση συνεπάγεται, επομένως, τη χορήγηση μεταβλητών αποδοχών άνευ προϋποθέσεων, κατά το δοκούν των διοικητικών συμβουλίων; Απάντηση. Η χορήγηση μεταβλητών αποδοχών σε στελέχη πιστωτικών ιδρυμάτων, ρυθμίζεται αυστηρά -συγκρατήστε το παρακαλώ- από την ευρωπαϊκή τραπεζική νομοθεσία, η οποία εφαρμόζεται και στις άλλες ευρωπαϊκές τράπεζες και στην Ελλάδα ενσωματώθηκε με το ν.4261/2014, που δεν άλλαξε ο ΣΥΡΙΖΑ. Οι προβλέψεις αυτές επιβάλλουν, αυστηρά όρια στις αμοιβές, υποχρεώσεις για την σταδιακή καταβολή τους για κάθε έτος εργασίας, το δικαίωμα της τράπεζας να μειώνει ή και να ανακαλεί χορηγηθείσες αμοιβές. Παράλληλα, οι χορηγούμενες αμοιβές, ανακοινώνονται δημόσια και υποβάλλονται για έγκριση από τη γενική συνέλευση των μετόχων.

Επομένως, εκείνο το οποίο εμείς κάνουμε είναι ότι, υπό τις συγκεκριμένες και ειδικές προϋποθέσεις που ανέφερα, να επιτρέψουμε τη σταδιακή επιστροφή των ελληνικών τραπεζών στην ευρωπαϊκή κανονιστική κανονικότητα.

Και κλείνω με τη γνώμη της Ευρωπαϊκής Κεντρικής Τράπεζας, στις 11 Μαΐου 2022, υπογράφει η Πρόεδρος της Ευρωπαϊκής Κεντρικής Τράπεζας, κυρία Κριστίν Λαγκαρντ. Επί του νομοσχεδίου, σας διαβάζω τα βασικά σημεία και καταλήγω στο βασικό αντικείμενο, εκτιμώ απλώς προβληματισμού, πλέον της αξιωματικής αντιπολίτευσης και μόνο της αξιωματικής αντιπολίτευσης.

Λέει «Η ΕΚΤ χαιρετίζει τις τροποποιήσεις του νόμου για το Ταμείο Χρηματοπιστωτικής Σταθερότητας που αφορούν την αποεπένδυση, καθώς ανοίγουν το δρόμο για περαιτέρω ομαλοποίηση του ελληνικού χρηματοπιστωτικού τομέα, κατόπιν και της μείωσης των ευπαθειών και απότοκων της κρίσης των τελευταίων ετών». Ένα θετικό στοιχείο.

Δεύτερον. «Η ΕΚΤ χαιρετίζει την προτεινόμενη απλούστευση και τον εξορθολογισμό των οργάνων διοίκησης του ΤΧΣ». Αν κατάλαβα καλά, ούτως η άλλως η Αξιωματική Αντιπολίτευση, από τον κ. Σαρακιώτη αυτό το χαιρετίζει και ήταν μια από τις πρωτοβουλίες που θα ήθελε να αναλάβει και η Αξιωματική Αντιπολίτευση, απλά δεν πρόλαβε.

Τρίτον. «Η ΕΚΤ χαιρετίζει την προτεινόμενη κατάργηση ορισμένων ειδικών δικαιωμάτων του ΤΧΣ στα διοικητικά συμβούλια πιστωτικών ιδρυμάτων και ορισμένων εξουσιών που σχετίζονται με την εταιρική διακυβέρνηση και εμπίπτουν πλέον στην εντολή του ενιαίου εποπτικού μηχανισμού της ΕΚΤ, ο οποίος δεν υπήρχε κατά την ίδρυση του Ταμείου Χρηματοπιστωτικής Σταθερότητας».

Και πάμε στην ουσία του προβληματισμού. Αυτές οι τροποποιήσεις αντικατοπτρίζουν επίσης το γεγονός ότι τα περισσότερα ελληνικά πιστωτικά ιδρύματα που εμπίπτουν στο πεδίο εφαρμογής του νόμου για το ΤΧΣ έχουν ολοκληρώσει τα σχέδια αναδιάρθρωσης της Ευρωπαϊκής Ένωσης. Αυτή είναι η ουσία. Για να μπορέσει να προχωρήσεις στο επόμενο στάδιο, πρέπει να έχεις ολοκληρώσει τα σχέδια αναδιάρθρωσης και έρχεται η ΕΚΤ και σου λέει ότι τα περισσότερα ελληνικά πιστωτικά ιδρύματα, που εμπίπτουν στο πεδίο εφαρμογής του νόμου για το ΤΧΣ έχουν ολοκληρώσει τα σχέδια αναδιάρθρωσης της Ευρωπαϊκής Ένωσης.

Το σχέδιο νόμου, αναμένεται να στηρίξει τη μετάβαση των ελληνικών πιστωτικών ιδρυμάτων σε καθεστώς κοινών εποπτευόμενων οντοτήτων και να συμβάλει στη διασφάλιση ίσων όρων ανταγωνισμού με άλλα ευρωπαϊκά πιστωτικά ιδρύματα.

Άρα, κλείνοντας συμφωνούμε ότι στόχος του σχεδίου νόμου είναι να δημιουργήσουμε ένα ισχυρό και ένα εύρωστο τραπεζικό οικοσύστημα και όχι παράλληλα τραπεζικά συστήματα που ήθελε ο ΣΥΡΙΖΑ.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε, τον κ. Υπουργό, για την τοποθέτηση του.

Κυρίες και κύριοι συνάδελφοι, σε αυτό το σημείο λύεται η συνεδρίαση. Επόμενη συνεδρίαση της επιτροπής μας αύριο και ώρα 11:00 στην αίθουσα 223.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Καββαδάς Αθανάσιος, Καλογιάννης Σταύρος, Κεφαλογιάννης Ιωάννης, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Πασχαλίδης Ιωάννης, Τραγάκης Ιωάννης, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Μπάρκας Κωνσταντίνος, Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Αρβανιτίδης Γεώργιος, Λοβέρδος Ανδρέας, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Λογιάδης Γεώργιος και Κουρουμπλής Παναγιώτης.

Τέλος και περί ώρα 19.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**